ועדת החקירה הפרלמנטרית בנושא האלימות בספורט, כנסת 15, פרוטוקול מספר 7, 2001-07-03 00:00

אבשלום וילן: אני מקדם בברכה את כל המוזמנים.

אבשלום וילן: אני פותח את ישיבת ועדת החקירה הפרלמנטרית בנושא האלימות בספורט.

אבשלום וילן: על סדר יומנו שני סעיפים: תפקיד מערכת החינוך במניעת אלימות, והתבטאויות גזעניות כלפי השחקנים הזרים (דיווח והבהרות).

אבשלום וילן: מאמן הכדורסל פיני גרשון הסכים להופיע בפני הוועדה ולהציג את גירסתו.

אבשלום וילן: בדיון המאוד מעניין שהיה פה לפני כשבועיים על תקשורת ואלימות אף אחד מעורכי העיתונים וממנהלי מדורי הספורט, פרט למר ציון נאנוס, לא טרח להשתתף בישיבת הוועדה.

אבשלום וילן: היה דיון יפה ורציני.

אבשלום וילן: כנראה שזה היה מתחת לכבודם של כל השאר, הם היו עסוקים.

אבשלום וילן: היום, לפי מה שאני רואה בחוץ, כולם נמצאים פה.

אבשלום וילן: ללמדך על סדר עדיפויות.

אבשלום וילן: אבל את החשבון איתם נגמור בהזדמנות אחרת.

אבשלום וילן: השארנו את הדיון בנושא תפקיד מערכת החינוך במניעת אלימות לישיבה האחרונה לפני דוח הביניים כי אין לנו ספק שהוא המשמעותי ביותר.

אבשלום וילן: ברשותכם, אנחנו נתחיל בסעיף הזה.

אבשלום וילן: הזמנתי את מנכ"לית משרד החינוך, גברת רונית תירוש אך נבצר ממנה להגיע לכאן, היא נמצאת בדרך בין באר-שבע לתל-אביב.

אבשלום וילן: סיכמתי איתה שהיא תעשה מאמץ להגיע.

אבשלום וילן: אני מקווה שהיא תצטרף אלינו בהמשך.

אבשלום וילן: (הנוכחים מציגים את עצמם) הייתי מציע שמר אורי אפק, שמכיר את הנושא לפני ולפנים, ייתן הקדמה קצרה לנושא.

אורי אפק: הוועדה במהלך ישיבותיה בדקה מגוון נושאים בכל היבט, במגזרים השונים, במגרשים, שחקנים, אוהדים והנהלות קבוצות.

אורי אפק: כפי שיושב-ראש הוועדה אמר, בישיבה האחרונה לפני הגשת דוח הביניים חשבנו שטוב וחשוב לשבת עם נציגי משרד החינוך, בשל סיבות רבות אבל בעיקר בשני נושאים: 1) במהלך הדיונים הסתבר שהאלימות הרבה ביותר - אמנם יותר אלימות מילולית - מתרחשת דווקא במגרשי הנוער והילדים, הן במשחקים והן בהתערבות של הורים.

אורי אפק: 2) בסופו של דבר ילד מצוי בידיו של מורה לחינוך גופני במהלך שנות לימודיו כ-600 שעות.

אורי אפק: ביקרנו במכללה במכון וינגייט - שבעוונותי הייתי יושב-ראש מועצת המנהלים שלה עד לפני כשנה - וגם בבית-ספר למאמנים ומסתבר שאין במערכת ההכשרה למורים לחינוך גופני ולמאמנים כל התייחסות לנושא: בעד הגינות ונגד אלימות.

אורי אפק: אולי בגלל שזה מובן מאליו.

אורי אפק: חשבנו שיכולה להיות הרבה יותר התייחסות והשפעה דרך בית-הספר, דרך המורים, דרך המחנכים ובעיקר דרך המורים לחינוך גופני.

אורי אפק: זה אחד נושאים המרכזיים שיעלו בדיון היום.

אבשלום וילן: הייתי מבקש מנציגי משרד החינוך להציג מה נעשה.

אבשלום וילן: כמו שציין מר אורי אפק, היינו בבית-הספר למאמנים במכון וינגייט ומסתבר שבתוכנית הלימודים לא מעבירים אפילו שעה בנושא ההגינות, בנושא החינוך למשחק הוגן וכדומה.

אבשלום וילן: אני מבין שבמשרד החינוך ישנה רשת שלמה, כל רשת הליגות העניפה שקיימת בהתאחדות ספורט בתי-הספר.

אבשלום וילן: מה קורה בתחום הזה?

אבשלום וילן: האם במסגרת שיעורי החינוך הגופני, או שיעורי האזרחות, או שיעורי חינוך יש עיסוק כלשהו בתחום הזה?

אברהם זוכמן: התאחדות ספורט בתי-הספר השנה נרתמת גם לנושא הזה.

אברהם זוכמן: ההתאחדות לא עוסקת בכלל בשיעורי החינוך הגופני אלא רק בחלק התחרותי, בתחרויות הספורט של בתי-הספר.

אברהם זוכמן: במסגרת הזאת דיברנו לפני שבוע על כך שיהיו פרסים לכל שכבת גיל בנפרד, לכל ענף בנפרד, בנושא של הגינות.

אברהם זוכמן: בפגישה שקיימנו עם מנהלים, מאמנים ומורים לחינוך גופני ביום ראשון לפני שבוע דיברנו איתם על הנושא הזה של ההגינות ועל ההחמרה בענישה.

אברהם זוכמן: אני יכול להציג לכם קוריוז.

אברהם זוכמן: במסגרת התאחדות ספורט בתי-הספר היינו ביום רביעי בגליל העליון, בכפר בלום, במשחק כדורגל בין שתי קבוצות, בין ההתאחדות לבין נבחרת הגליל העליון.

אברהם זוכמן: במהלך המשחק היו כמה דחיפות חבריות ואז אחד מהשחקנים אמר:

אברהם זוכמן: אם מר זוכמן היה כאן אז חלק מאיתנו כבר לא היה משתתף בכלל בתחרויות בתי-הספר.

אברהם זוכמן: זאת היא הכוונה.

אברהם זוכמן: עד כה התייחסתי רק לתחום של התאחדות ספורט בתי-הספר.

אברהם זוכמן: אם תרצו הרחבה על כל בתי-הספר, אשמח לספר.

אבשלום וילן: שאלתי גם על התאחדות ספורט בתי-הספר וגם על הנעשה בבתי-הספר עצמם.

אורנה סד-גת ארז: אני רוצה להוסיף לגבי ההכשרה של המורים.

אורנה סד-גת ארז: דיברו פה על מכון וינגייט ועל המכללות.

אורנה סד-גת ארז: משרד החינוך קיבל הצהרה לפני שבוע לגבי התוכנית של המשרד למניעת אלימות.

אורנה סד-גת ארז: אחד הסעיפים הוא הכשרת מורים שכבר נמצאים במערכת והכנסת קורסים חדשים והשתלמויות לפרחי הוראה במכללות בנושא מניעת אלימות.

אורנה סד-גת ארז: זה יחול משנת הלימודים הקרובה.

אברהם זוכמן: אני יכול להרחיב.

אברהם זוכמן: אני רואה שמונחת כאן הצעה לתוכנית התערבות למניעת אלימות.

אברהם זוכמן: מר בועז שולרוף וגברת פנינה קנטי עבדו אתנו בפיקוח על החינוך הגופני והם יצאו מהפיקוח לעניינים פרטיים.

אברהם זוכמן: הנושא הזה כולו התחיל בפיקוח על החינוך הגופני לפני 3 שנים ועכשיו הוא יועבר בהשתלמויות מורים בכל הארץ.

אברהם זוכמן: יש לזה כבר תקציב מאושר שהועבר לגף ההשתלמויות שלנו.

אברהם זוכמן: לא במשרד החינוך.

אברהם זוכמן: אני בכוונה אומר את זה כי אנחנו יודעים ששם מבחינת ההשתלמויות לפחות ברגע זה עוד לא הכל ידוע.

אברהם זוכמן: הכסף מוכן וב-1.9 בשנת הלימודים הקרובה נפתחות השתלמויות שיכילו 1,500 מורים לחינוך גופני בנושא הזה של הגינות ומניעת אלימות באמצעות שיעורי החינוך הגופני.

אברהם זוכמן: אם יהיה לנו עוד תקציב, בהחלט נוכל לעשות יותר.

אבשלום וילן: כמה מורים לחינוך גופני יש בכלל בארץ?

אברהם זוכמן: כ-5,000 היום.

אבשלום וילן: כלומר, כבר בשנה הקרובה כ-1,500 מתוכם עוברים השתלמות.

אלי מאור: אני מורה לחינוך גופני בירושלים ונציג הסתדרות המורים.

אלי מאור: בסוף השנה התקיים כנס ל-250 מורים במחוז.

אלי מאור: מר אברהם זוכמן, המפקח, היה אצלנו כאורח.

אלי מאור: מכיוון שהשנה אין נושא מוביל במשרד החינוך אז הוא נשא את הדגל, שהנושא המוביל השנה יהיה מניעת אלימות בבתי-הספר דרך המורים לחינוך גופני.

אלי מאור: אני גם רכז השתלמויות מורים בהסתדרות המורים.

אלי מאור: כפי שמר אברהם זוכמן אמר, אכן השנה 1,500 מורים לחינוך גופני יעברו את ההשתלמות הזאת.

אלי מאור: מחר יהיה כנס בבית ברל לרכזים מכל הארץ, כ-30 רכזים, ויתאמו לוח זמנים להעברת ההשתלמות הזאת ברחבי הארץ לאותם 1,500 מורים.

אבשלום וילן: כמי שעוסק כבר שנים בחינוך הגופני, מעדות השטח שלך, האם יש איזה טיפול, נכון להיום, בנושא האלימות בספורט וחינוך להגינות?

אבשלום וילן: האם התחום הזה בכלל מכוסה?

אלי מאור: במסגרת שיעור החינוך הגופני פרופר, אם יש אלימות, צעקות, קללות או מכות - עושים time out, מדברים, משוחחים, מענישים, קוראים לילדים ואומרים להם מה צריך לעשות.

אלי מאור: בסך הכל מתוך 45 דקות של השיעור אני מלמד 35-40 דקות - תלוי לפי המצב: גודל הכתה, האם יש אולם או אין אולם, האם יש ציוד או אין ציוד.

אלי מאור: יש עיסוק בנושא הזה של האלימות אבל לא שמים על כך דגש בשיעורים.

אלי מאור: נקווה שהתוכנית הזאת, עליה דיבר מר זוכמן בפני כל מורי החינוך הגופני בירושלים, תעזור.

אבשלום וילן: אם אני מבין נכון מה שאתה אומר, בעצם ברמה הפורמלית ביותר בכל מסגרת שיעורי החינוך הגופני אין חינוך ל-fair play, להגינות, למה מותר ומה אסור בספורט.

אלי מאור: מלמדים את כללי המשחק ואת החוקים, מה מותר ומה אסור.

אלי מאור: אם ילד מקלל - אתה עוצר אותו, עושה time out ושואל למה הוא מקלל, מה קרה, מה הנסיבות, וגם מחפש דרך לפתור את זה.

זבולון אורלב: אני אחדד את השאלה.

זבולון אורלב: אני חושב שלא צריך לשאול את זה בסימן שאלה.

זבולון אורלב: נדמה לי שצריך להגיד את זה בסימן קריאה.

זבולון אורלב: בתוכנית החינוכית של שיעורי החינוך הגופני אין דגש, אין תשומת לב ממוקדת בנושא מניעת אלימות בספורט.

זבולון אורלב: סיפור האלימות במוסדות החינוך הוא בעיה כואבת, שמטפלים בה.

זבולון אורלב: כרגע אנחנו מדברים על אלימות בספורט, על התנהגות בלתי הוגנת ובלתי הגונה בספורט.

זבולון אורלב: השאלה היא איך, לאור מה שאנחנו רואים שמתרחש בעולם הספורט שלנו, גם מערכת החינוך הגופני מוכנה לשנות את התוכניות שלה, במסגרת המותר והאפשר, לתת דגש מסודר, בנוסף לכל תוכניות המניעה של המשרד לנושא האלימות, לנושא הזה של מניעת אלימות בספורט.

זבולון אורלב: התלמידים הם קודם כל צופים במשחקי ספורט.

זבולון אורלב: הם גם בעצמם ספורטאים.

זבולון אורלב: צריך לדבר על ההתאחדות, שזה לדעתי פרשה נפרדת.

זבולון אורלב: השאלה היא האם יש מוכנות כזו.

זבולון אורלב: בעצם השאלה מופנית יותר למר זוכמן.

אברהם זוכמן: אני כבר דיברתי על זה בפגישה הקודמת.

אברהם זוכמן: אני בא עכשיו מהאגף לתוכניות לימודים.

אברהם זוכמן: אנחנו מקווים שבחודש ספטמבר, או באוקטובר-נובמבר לכל היותר, ייצא ספר הוראה שנושאו משחק הוגן ומניעת אלימות.

אברהם זוכמן: הספר הזה מיועד לא רק למורים לחינוך גופני אלא גם למורים לאזרחות ולמחנכי כיתות והוא יופץ במערכת.

אברהם זוכמן: יש שם דוגמאות של תרגילים, מתי לעצור את שיעור, איך לעצור, איך להבנות את השיעורים.

אברהם זוכמן: זה יכנס כחלק מתוך המערכת, כחלק מתוך תוכנית הלימודים של המורה לחינוך גופני.

דב רוזנפרב: בחינוך העל-יסודי אין בתוכניות הלימודים של החינוך הגופני הקצאת זמן לטיפוח הגינות בספורט.

דב רוזנפרב: זה לא מופיע בתוכנית.

דב רוזנפרב: גם אם יהיה ספר, כל זמן שזה וולונטרי, או לעניין מזדמן של משחקים, זה לא מספיק.

זבולון אורלב: לכן דיברתי על שינוי בתוכנית הלימודים.

זבולון אורלב: הגוף המוסמך במשרד החינוך צריך להגיד למורים: רבותי, החל מתאריך זה שונתה תוכנית הלימודים בחינוך גופני והיא עכשיו כוללת פרק חדש.

זבולון אורלב: כדי להכניס פרק חדש צריך להוציא פרק אחר, כי הרי לא מוסיפים זמן לשיעורים.

זבולון אורלב: השנה אנחנו פחות מדגישים את זה ויותר מדגישים את זה.

זבולון אורלב: זאת התוכנית, אלה מטרותיה, דרכי הפעולה, השתלמויות המורים, חומרי הלימודים וכדומה.

זבולון אורלב: אחרת, זה הכל מילים על הקרח.

איתן ויינריך: אני כרגע נציג ארגון ההורים הארצי אבל יש לי כובע של מאמן כדורסל במשך 30 שנה בצפון, בנהריה ובמעלות.

איתן ויינריך: גם הייתי חבר הנהלת ארגון המאמנים הארצי במשך מספר שנים.

איתן ויינריך: במקרה זה הדברים משתלבים לי יפה מאוד.

איתן ויינריך: בעקבות מה שאני שומע פה אני קובע חד-משמעית שספורט שווה הגינות.

איתן ויינריך: אין ספורט שהוא לא הוגן.

איתן ויינריך: האלימות מתחילה אצל מי שלא עוסק בספורט, אוהדים וכן הלאה, שהם רואים נורמות פסולות מבחוץ.

איתן ויינריך: אצלנו הרי כל תחרות ספורט היא מלחמה ולא ספורט.

איתן ויינריך: אצלנו אם לא לוקחים מקום ראשון באירופה זה לא כדורסל.

אבשלום וילן: זה הסעיף הבא על סדר היום.

איתן ויינריך: אני מאוד מעריך את הוועדה אבל אני לא יודע למה צריך תוכניות חדשות.

איתן ויינריך: אם תורידו תוכנית ספורט אז יהיה לנו פחות ספורט בארץ.

איתן ויינריך: לא שהספורט אצלנו כזה מפואר.

איתן ויינריך: אני כמעט בטוח שכולכם הייתם בבתי-ספר.

איתן ויינריך: מורה להתעמלות עומד 6 שעות בחוץ ומעביר שיעור התעמלות ל-30 ילדים.

איתן ויינריך: אם הוא מלמד שנה ראשונה אז יש לו עוד קצת חשק, קצת אנרגיות.

איתן ויינריך: אם הוא שנה שניה, יש לו עוד קצת אנרגיות.

איתן ויינריך: אני מציע לכם לעשות בדיקת פתע, תבקרו בהפתעה פעם באיזה בית-ספר ותיראו את שיעורי ההתעמלות.

איתן ויינריך: אני לא רוצה לפגוע במקומות בהם יש שיעורי התעמלות.

איתן ויינריך: יש מקומות שאליהם הגיעו מורים צעירים שהזיזו את החבר'ה המבוגרים יותר ושם קורים דברים נפלאים.

איתן ויינריך: אבל שוב, לאנשים האלה יש אנרגיות מוגבלות.

איתן ויינריך: אין חינוך גופני ב-30 תלמידים בכתה.

איתן ויינריך: אין ספורט בכלל ב-30 תלמידים, עם כל מיני חבר'ה שהם בכלל לא באותה רמה.

איתן ויינריך: איך אפשר לעשות את זה?

איתן ויינריך: גם בקבוצת כדורסל - ובמקרה זה הנושא שלי - יש הרבה שוני באותה קבוצה.

איתן ויינריך: כאשר יש מספר רב של שחקנים אז מחלקים את הקבוצה הגדולה למספר קבוצות.

איתן ויינריך: אני חושב שלהגיד שצריך תוכנית בהגינות - זה הרי אותה משוואה.

איתן ויינריך: אתן לכם כמה דוגמאות.

איתן ויינריך: כשהייתי אחראי לבית-ספר לכדורסל בנהריה וילדים שלמדו אצלי קיללו ילד - הם ראו את זה בכדורגל: "בן זונה יוצא, בן זונה נכנס" (סליחה שאני מתבטא כך) - אני עצרתי את המשחק, עברתי דרך המגרש ואמרתי: או שאתה שותק או שאתה יצא החוצה.

איתן ויינריך: אני מודיע לכם שההתנהגות הזאת נעלמה, חד-משמעית.

איתן ויינריך: ועוד המון תופעות כאלה.

איתן ויינריך: לעודד - עד כמה שרוצים.

איתן ויינריך: אין לנו את החינוך לעידוד.

איתן ויינריך: יש לנו את החינוך לקלל את הקבוצה השניה.

איתן ויינריך: אני לא רוצה להגיד מי אשם בזה.

איתן ויינריך: היתה תקופה שאיגוד הכדורסל למשל אסר על שימוש בתופים, מצילתיים וחצוצרות במגרשים.

איתן ויינריך: זה החזיק מעמד שנה, אם אני לא טועה, או שנתיים ובוטל.

איתן ויינריך: אני חושב שהשופטים במגרשים היו צריכים להפסיק את המשחק כאשר הם שומעים קללה, במשחקי הילדים, בקט-סל ילדים, במשחקי הנוער והנערים, במשחקי בתי-הספר התיכונים, בליגת-העל, לא משנה איפה.

איתן ויינריך: בליגות של משרד החינוך זה עוד יותר פשוט כי מתלווים המורים.

איתן ויינריך: המורים יכולים לקראת כל תחרות לתאם עם הילדים איזה שירים ישירו, מי יקבע את השירים.

איתן ויינריך: באנגליה תמיד יש אחד שנותן את הקצב.

איתן ויינריך: זה חינוך שלם של אוהדים.

איתן ויינריך: אם אנחנו נתמקד בקבוצה שלנו, לא נתמקד בקבוצה השניה.

איתן ויינריך: לכן בקטע הזה, אני חושב ששינוי - שמעתי פה וזה קצת צרם לי - הוא לא הכיוון.

איתן ויינריך: צריך עוד שעות ספורט וכיתות יותר קטנות, הרבה יותר איכותיות.

זבולון אורלב: עזוב, לא יהיו עוד שעות ספורט ולא יהיו כיתות יותר קטנות.

זבולון אורלב: אנחנו הרי לא מדברים על ימות המשיח.

זבולון אורלב: אנחנו מדברים מה יהיה בשנה הבאה.

זבולון אורלב: אפשר להתייאש ולא לעשות כלום, או אפשר לראות גם בנתונים הנוכחיים מה ניתן לעשות.

עודד הכט: בכדורגל משחקים 11, שהם קבוצה יותר קטנה, לא 30, והאם שם אין אלימות?

זבולון אורלב: לא צריך לחכות שילד יקלל כדי שתוציא אותו מהמשחק אלא צריך לעשות פעולות חינוך כפעולות מקדימות, שיוצרות את כל התשתית הערכית והחינוכית.

אברהם זוכמן: הבעיה היא גם לא בשיעור החינוך הגופני.

אבשלום וילן: נמצאים איתנו נציגי מועצת התלמידים והנוער הארצית.

אבשלום וילן: הייתי רוצה לשמוע מכם האם התיאורים האלה מדוייקים.

טל סלע: אני מסכים עם דברי חבר הכנסת אורלב, שהיחס לאלימות בספורט הוא בדיוק כמו היחס לכל אלימות.

טל סלע: אין איזה התייחסות מיוחדת לאלימות בספורט.

טל סלע: זו בעיה שקיימת היום.

אבשלום וילן: איפה יש אצלכם אלימות בבית-הספר?

עמיר פרץ: קודם כל, בבתי-ספר אין אלימות.

עמיר פרץ: יש אלימות בכל מקום.

אופיר פינס-פז: זה בעיקר ליד הברזיה.

עמיר פרץ: אלימות בבית-ספר היא כמו כל אלימות אחרת.

עמיר פרץ: אני סיימתי לימודי בבית-ספר תיכון מקיף בנהריה.

עמיר פרץ: בית-הספר שלי הוא בית-הספר היחיד בנהריה והוא מייצג את כל שכבות האוכלוסיה.

עמיר פרץ: זה לא בית-ספר למצטיינים ומצד שני גם לא בית-ספר ברמה נמוכה.

עמיר פרץ: האלימות קיימת ברבדים רבים.

עמיר פרץ: ילדים שהם לא אלימים, שאין להם חברים אלימים, בדרך כלל גם לא נתקלים באלימות.

עמיר פרץ: האלימות בבית-הספר - כך לפחות אני מאמין - נוצרת בקרב תלמידים שמסתובבים בחברה שבה יש ילדים אלימים.

עמיר פרץ: מי שמתרחק מזה כמו מאש ולא מתקרב לילדים אלימים, מי שבא לבית-הספר כדי ללמוד ולהיות עם החברים שלו, רוב הסיכויים שהוא לא ייתקל באלימות, אלא במקרים שאנחנו שומעים עליהם לעתים של תלמיד שנטפלו אליו.

עמיר פרץ: האלימות בבית-הספר היא סממן של האלימות בחברה.

עמיר פרץ: היא יכולה להיות משהו שנגרר מחוץ לבית-הספר, משעות הפנאי, אל בית-הספר.

עמיר פרץ: אלה דברים שנפוצים בזמן האחרון.

עמיר פרץ: בדרך כלל האלימות נובעת מסכסוכים אישיים בין שני אנשים שלפעמים קצת מתפתחים הלאה.

אבשלום וילן: אתה גמרת עכשיו כתה יב'.

אבשלום וילן: בכל שנות לימודיך האם עסקתם אי פעם במסגרת שיעורי החינוך הגופני בנושא הזה של אלימות, fair play, הגינות?

עמיר פרץ: כאשר מלמדים את המשחק אצלנו לפחות המורים לחינוך גופני שמים דגש בכל זאת על ההתנהגות שמחוייבת בשיעורי החינוך הגופני, כמו ששמים על זה דגש בכלל בבית-הספר.

עמיר פרץ: במשחק כדורגל או כדורסל ברור שלא מרמים וברור שלא מקללים ולא מרביצים.

אבשלום וילן: זה בית-ספר עם מסורת יקית?

עמיר פרץ: קצת.

עמיר פרץ: בכל אופן, לי תמיד היה ברור שחלק מהעניין של שיעורי הספורט הוא גם לדעת להתנהג, כי מי שלא יודע להתנהג המורה לספורט מוציא אותו מהשיעור.

עמיר פרץ: זה עניין שברור לי ולפי דעתי הוא צריך להיות המינימום בכל מקום, שצריך לחנך ולהסביר.

עמיר פרץ: כל מערכת החינוך צריכה להיות מבוססת על חינוך, לאו דווקא שיעור הספורט.

טל סלע: ההתנהגות הזאת, שמוציאים מי שמקלל, אופיינית גם לשיעורי אזרחות ותנ"ך ולא רק לשיעורי התעמלות.

טל סלע: חוץ מזה, חשוב לא לשכוח שחלק גדול מהספורט בקרב בני נוער ותלמידים היא אחרי הלימודים ולכן באמת חשוב שיהיה איזה חינוך מונע ולא רק מניעה בזמן השיעור.

אבשלום וילן: חבר הכנסת אופיר פינס-פז, האם אתה רבת עם המורים לספורט?

אופיר פינס-פז: אני עכשיו נזכר, שבגלל שידעתי משהו בכדוריד אז היו שמים אותי עם כל ה"צילייגערים" ואני הייתי יוצא מדעתי ומתחיל לצרוח על כל מיני ילדים שפשוט לא יודעים את ההבדל בין כדורגל לכדוריד.

אופיר פינס-פז: אתה יודע שאני לא אוהב להפסיד.

אופיר פינס-פז: אז מידי פעם הייתי אומר מלה לא במקום והיו זורקים אותי.

אבשלום וילן: כלומר, אתה מדגם של כשלון המערכת.

זבולון אורלב: אם הוא היה מצליח בספורט, זה היה הפסד של הכנסת.

אריה שומר: טוב שנתת לי לדבר אחרי שני החברים הצעירים.

אריה שומר: יש לי שאלה לכל הספורטאים - הרי אני רק 30 שנים במשרד המדע, התרבות והספורט ... - איפה הייתם כל הזמן?

אריה שומר: מר זוכמן, אתם נותנים לי דוגמאות על מה שאתם עושים היום ומה שתעשו מחר.

אריה שומר: מה קרה?

אריה שומר: אין פה שום תוכניות.

אריה שומר: כששואלים את הנער הזה האם יש תוכנית שמתמודדת עם האלימות בספורט הוא אומר שאין שום דבר ושלא מדברים על זה בבתי-הספר.

אריה שומר: הוועדה הזאת התכנסה בין היתר כדי לנסות לראות מה קורה היום במשחקים.

אריה שומר: מדברים על האלימות ואין לי ספק שיפתרו את הבעיה.

אריה שומר: אם במשרד החינוך - וקשה לי להגיד את זה כי אני לא יודע מה קורה במשרד החינוך, זאת תהיה חוצפה להגיד שאני יודע מה קורה שם - אבל אם יש מיכסה מסויימת - כפי שאמר חבר הכנסת זבולון אורלב - הרי לא ניתן על חשבון המיכסה, לא נבנה כיתות.

אריה שומר: בפני הוועדה, מעבר למה שייכתב כאן, צריך להיות פתרון חינוכי מאוד ברור.

אריה שומר: לצורך זה צריך להפעיל את המורים.

אריה שומר: אנחנו גם היינו ילדים, גדלנו פה ואנחנו יודעים מה קרה לנו.

אריה שומר: בבית-ספרי היה מורה מסויים ששמו נהוראי שכאשר היית עושה משהו הוא היה מעיף אותך תוך דקה מהכתה.

אריה שומר: הוא היה מורה לספורט אבל הוא עשה בתל-אביב מה שהוא עשה וכולם ידעו את זה במספר בתי-ספר.

אריה שומר: אני לא מבין, האם לא היו אף פעם תוכניות?

אריה שומר: האם אף פעם לא דיברו על אלימות?

אריה שומר: האם אף פעם לא הכינו תוכניות בבתי-ספר?

אריה שומר: מה קרה?

אריה שומר: תגידו אתם.

אריה שומר: העמדתי את הנושא כשאלה.

רות קיסרמן: בודאי שיש.

איתן ויינריך: יוציאו חוזר מנכ"ל והוא יהיה בדיוק כמו החוזרים שלפניו.

אורנה סד-גת ארז: מה שאני אגיד יתייחס גם לדברים של מורה בית-הספר וגם להערה של מר שומר.

אורנה סד-גת ארז: אני מאוד שמחה לשמוע שיש בית-ספר בישראל שהתלמידים שסיימו בו יב' אמרו שאין בו אלימות.

אורנה סד-גת ארז: לא כל יום יוצא לי לשמוע את זה.

אורנה סד-גת ארז: לצערנו הרב אחרי הדוח של פרופ' בנבנישתי משנת 1999 התגלה - ואני אומרת את זה די בפליאה, כאילו שלא ידעו את זה קודם, אבל פתאום קיבלו את זה כתוב - שרמת האלימות בבתי-הספר בישראל היא מן הגבוהות בעולם.

אורנה סד-גת ארז: 50% מתלמידי בתי-הספר העל-יסודיים ו-75% מתלמידי בתי-הספר היסודיים דווחו שהיו מעורבים במעשי אלימות.

אורנה סד-גת ארז: אלה נתונים מזעזעים.

אורנה סד-גת ארז: צודק חבר הכנסת אופיר פינס-פז כשהוא אומר שזה קורה ליד הברזיה אבל גם בשירותים, במסדרונות, בהפסקה ובהסעות, ליד השער, בכניסה וביציאה.

אורנה סד-גת ארז: יש סיפורים מפה ועד להודעה חדשה.

אורנה סד-גת ארז: לא נעים לספר אבל זאת העובדה.

אורנה סד-גת ארז: התמזל מזלכם ללמוד בבית-ספר שבו יש אפס אחוזי אלימות.

עמיר פרץ: לא כך אמרתי.

אורנה סד-גת ארז: לגבי הערתו של מר שומר באשר למה שעושה משרד החינוך: עד שנת 1999 לא ידעו שהבעיה היא כל-כך חמורה.

אורנה סד-גת ארז: מורים, תלמידים ומנהלים הדחיקו את התופעה.

אורנה סד-גת ארז: ברגע שהנתונים עלו על השולחן וברגע שעשו השוואה עם כל מיני סקרים בינלאומיים וגילו שאנחנו במקום מאוד גבוה, החליטו להקים ועדות ותוכניות.

אורנה סד-גת ארז: היתה ועדה בראשות השר וילנאי לצמצום האלימות.

אורנה סד-גת ארז: בדצמבר 2000 יצא חוזר מנכ"ל.

אורנה סד-גת ארז: לפני שבוע פורסמה תוכנית של משרד החינוך, שהולכת ליישם את מסקנות ועדת וילנאי ולהפכן לאופרטיביות.

אורנה סד-גת ארז: השרה פירטה את התוכנית במסיבת עיתונאים.

אבשלום וילן: למה לקח שנתיים מאז הגשת דוח ועדת וילנאי?

אורנה סד-גת ארז: זה לא לקח שנתיים.

אורנה סד-גת ארז: זה מדצמבר 2000 ועד עכשיו.

אורנה סד-גת ארז: השרה הנוכחית נכנסה לתפקידה בסך הכל לפני 3 חודשים.

אבשלום וילן: חשבתי שמ-1999, כאשר הגיע שר חדש, התחיל המאבק הבלתי מתפשר באלימות.

אריה שומר: צריך להגיד את זה אחרת.

אריה שומר: יאמר לזכותו של משרד החינוך שהוא הוציא את זה עכשיו ולא המתין עוד שנה.

אריה שומר: אני לא רוצה להגיד מה היה בעבר.

אורנה סד-גת ארז: לי אין מקום להערות פוליטיות.

אבשלום וילן: לך אסור, את עובדת מדינה.

אבשלום וילן: אבל צריך לשאול את מנכ"ל משרד החינוך הקודם, היושב על-ידי, שיידע אותנו מי היו שרי החינוך בין 1980-1999.

אורנה סד-גת ארז: הנתונים פורסמו ב-1999.

זבולון אורלב: אני מודיע שהרב יצחק לוי כשהיה שר החינוך קיבל הרבה תלונות והוא החליט באינטואיציה שקורה פה משהו ואז עשו מחקר.

זבולון אורלב: רק ב-1999 מדינת ישראל נחשפה לראשונה לנתוני מחקר אמיתיים לגבי מה שקורה בתחום האלימות.

זבולון אורלב: היא קיבלה את זה חזק בפרצוף.

אורנה סד-גת ארז: לפני כן לא ידעו.

זבולון אורלב: כשאני הייתי מנכ"ל לא הגיעו תלונות.

זבולון אורלב: תלמידים, מנהלים ומפקחים אמרו שזה לא קורה ולא פנו למשטרה.

זבולון אורלב: גם ארגון הורים ארצי לא התלונן.

זבולון אורלב: כל המערכת שתקה.

אבשלום וילן: האם היה קשר של שתיקה שנמשך שנים?

זבולון אורלב: כן.

אורנה סד-גת ארז: לא ידעו שהמצב כל-כך חמור.

זבולון אורלב: אני גם מעריך שרמת האלימות היתה יותר נמוכה.

זבולון אורלב: כנראה שהאלימות התעצמה בעשור האחרון.

אורנה סד-גת ארז: אני חושבת שגם התקשורת העלתה את הנושא הזה לסדר היום והמודעות גדלה.

אורנה סד-גת ארז: החליט השר יצחק לוי, ובצדק, למנות את ועדת וילנאי שהגישה את מסקנותיה אך לא עשו עם זה שום דבר.

אורנה סד-גת ארז: כתבו חוזר מנכ"ל.

זבולון אורלב: את יתר הדיון נקיים בוועדת החינוך והתרבות.

אבשלום וילן: אנחנו מסכמים את הסעיף הזה, שהשר לוי הקים את ועדת וילנאי ואז התגלתה רמת האלימות בבתי-הספר בישראל.

אבשלום וילן: במשך שנתיים לא נעשה דבר עד שהגיעה השרה החדשה.

אבשלום וילן: סגרנו את הסוגריים, גמרנו את הבדיחות.

אבשלום וילן: עכשיו ברצינות.

אבשלום וילן: מה אתם מתכוונים לעשות בנושא האלימות?

אורנה סד-גת ארז: אני מצטערת שלא הבאתי לכאן את התוכנית.

אורנה סד-גת ארז: אציג בקצרה נקודות בסיסיות ועיקריות.

אורנה סד-גת ארז: 1) החל משנת הלימודים התשס"ב יוספו 250 תקנים ליועצות - יש לזה משמעות רבה - ועוד 250 יועצות בשעות צבועות.

אורנה סד-גת ארז: זה בסך הכל עוד 500 יועצים.

אורנה סד-גת ארז: זה משהו שלא היה מעולם במשרד החינוך בבתי-ספר יסודיים.

אורנה סד-גת ארז: משרד החינוך לא תקצב יועצת בבית-ספר יסודי.

אורנה סד-גת ארז: בתי-הספר שהחליטו שזה ראוי ונכון, עשו את זה.

אורנה סד-גת ארז: מעתה יהיו 500 יועצות מתוקצבות על-ידינו.

אורנה סד-גת ארז: 2) הוכנה תוכנית-אב לתלמידי כיתות יא'-יב'.

אורנה סד-גת ארז: כל מנהל בית-ספר יהיה מחוייב לבחור תוכנית אחת מרצף תוכניות שהוכנו במשרד לכישורי חיים.

זבולון אורלב: היו על המדף המון תוכניות ומשרד החינוך לא חייב להשתמש בהן.

זבולון אורלב: היה על זה ויכוח עצום בוועדת החינוך והתרבות בעבר.

זבולון אורלב: הפעם השרה אמרה שהיא מחייבת את בתי-הספר לבחור להם אחת מהתוכניות.

אורנה סד-גת ארז: הבחירה היא מאוד גדולה.

אורנה סד-גת ארז: בית-ספר יוכל לעשות אדפטציה של תוכנית כפי שהוא רוצה, או לבחור, או לבנות כרצונו, אפילו להמציא תוכנית משלו, כראות עיניו.

אורנה סד-גת ארז: 3) בבית-הספר אנחנו הולכים לבנות קוד אתי.

אורנה סד-גת ארז: נחבר את זה לאמנה הארצית בנושא האלימות.

אבשלום וילן: האם מר אסא כשר יכתוב עוד קוד אתי?

אורנה סד-גת ארז: לא.

אורנה סד-גת ארז: מישהו מתחום החינוך יכתוב.

אורנה סד-גת ארז: 4) אנחנו מכינים תו איכות לבתי-הספר, שאחד המדדים בו יהיה נושא האלימות.

אורנה סד-גת ארז: 5) מונו רפרנטים לנושא האלימות.

אורנה סד-גת ארז: אני אהיה מתאמת מטעם המנכ"לית.

אורנה סד-גת ארז: מונו 7 ועדת מחוזיות ותהיינה מועצות בית-ספריות לנושא האלימות.

אורנה סד-גת ארז: זה על-פי מסקנות ועדת וילנאי.

אורנה סד-גת ארז: 6) תוכנית הכשרה לפרחי הוראה - על כך אמרתי כבר קודם.

אורנה סד-גת ארז: 7) דבר אחרון שלדעתי הוא חשוב וראוי לציון הוא נושא הניטור.

אורנה סד-גת ארז: יהיה סקר ארצי, כמו שעשה פרופ' בנבנישתי בשנת 1999, גם בשנת 2001.

אורנה סד-גת ארז: לכל בתי-הספר במהלך תלת-שנתי יוכנס מדד בית-ספרי.

אורנה סד-גת ארז: זה יהיה שאלון של משרד החינוך שבודק את רמת האלימות ואת סוג האלימות בבית-הספר.

רות קיסרמן: מדד האלימות כבר קיים בתוך בתי-הספר בארץ.

רות קיסרמן: מאז שהגיעו נתוני המחקר ב-1999 המפקחים מכניסים את זה לתוך בתי-הספר.

רות קיסרמן: מבטיחים למנהלים שזה כלי ניהולי בלבד, שבידם לעשות כל שעולה בדעתם: להסתיר, להראות, לעבוד.

רות קיסרמן: זה פותח תמונה בפני מנהלים שאפילו לא יודעים את המצב האמיתי הנוכחי בבית-הספר שלהם.

רות קיסרמן: השאלונים הם אנונימיים ומתייחסים לכל סוגי האלימות ולרמת המוגנות של הילדים בבית-הספר.

אורי אפק: ראשית, רציתי להגיד לך, מר איתן ויינריך, שלפחות 4 חבר הכנסת שיושבים פה צמחו מהספורט.

אורי אפק: לשאלתו של מנכ"ל משרד המדע, התרבות והספורט, מר אריה שומר: כל מהות עשייתם של מורי החינוך הגופני היא בכיוון של תמיכה בהגינות הספורט.

אורי אפק: עצם הספורט והחינוך הגופני הם התמודדות ומשחק, ולמשחק יש חוקים.

אורי אפק: כל הזמן יש חינוך לשמירת החוקים, גם אם לא יגדירו את זה, גם אם לא ידברו על זה וגם אם זה לא כתוב, למרות שאני כמפקח זוכר שהיו אינסוף כנסים להגינות ונגד אלימות.

אורי אפק: עכשיו האלימות התפתחה להרבה כיוונים שלא חשבו עליהם קודם.

אורי אפק: אגב יש גם הוכחות בלא מעט מחקרים שאיפה שיש ספורט אין סמים.

איתן ויינריך: יש פחות.

אורי אפק: אני מדבר על קבוצות ספורט.

אבשלום וילן: אין סמים, יש "רק" אמפתמינים וסטרואידים.

אורי אפק: זה דבר מוכח.

אורי אפק: כך שהשאלה של מר שומר היא מאוד במקומה.

אורי אפק: אולי צריכות להיות יותר הגדרות ויותר הכוונות.

עודד הכט: אני מדבר כמי שהיה מורה לחינוך גופני במשך כ-15 שנים ומאמן כ-25 שנים, דווקא בשדה הכדורגל, וכמי שמכיר את המערכת של משרד החינוך (הייתי מפקח עד לא מזמן).

עודד הכט: לדעתי הספורט במהותו קשור למגע גופני.

עודד הכט: אני לא מדבר על כדורעף אבל בכדוריד, בכדורסל, בכדורגל - זה קשור למגע גופני.

עודד הכט: הספורט לדעתי מוציא בעת משחק חלק ממה שטבוע באדם, חלק מהאלימות שאולי קיימת בו, ולאחר מכן הוא נרגע.

עודד הכט: אני וחברי, חלקם אנשים מכובדים מאוד - ביניהם מנכ"ל אוניברסיטת תל-אביב ועוד רבים מבכירי הספורט של ישראל - נהגנו פעם לבוא לשחק משחק ותיקים בימי שישי באוניברסיטה במגרש הכדורגל ולהוציא קצת מרץ.

עודד הכט: ברגע שהיו עוברים את הקו, לא היית מכיר אותם, על אף שרבים מהם עסקו בחיבור החוברת על ההגינות.

עודד הכט: אני לא רוצה להזכיר שמות.

עודד הכט: כלומר, בעקרון בספורט יש איזה עליית רמה בשימוש באלימות מילולית.

עודד הכט: הייתי מורה במשך 15 שנים ובשיעורים שלי מעולם לא היתה אלימות.

עודד הכט: הייתי יוצא עם נבחרת בית-הספר והעמדתי על המקום כל מי שהתחיל להראות קצת סימני התפרעות.

עודד הכט: בספורט במהות אתה צריך אנרגיה.

עודד הכט: כדוריד זה רוגבי ברשיון.

עודד הכט: ברוגבי נותנים מכות רצח והשופט בכלל לא רואה.

עודד הכט: הכדוריד הוא רוגבי ברשיון, משחק אלים ונוקשה בצורה בלתי רגילה, עם חוקים משלו.

עודד הכט: בספורט במהות יש חוקים שאתה לא יכול לעבור עליהם.

עודד הכט: מצד שני, עשו פעם מחקר במכון וינגייט והראו שהאינטליגנציה של אנשי הכדוריד גבוהה אפילו יותר מאשר של אנשי הכדורסל.

עודד הכט: אמרתי את זה כאנקדוטה.

קריאה: השאלה מי עשה את המחקר הזה.

עודד הכט: בעקרון, אני חושב שבמערכת החינוך צריך להשקיע קודם כל במורה לחינוך גופני, בנושא של מניעת האלימות.

עודד הכט: הוא האדם הדומיננטי בבית-הספר בנושא ההשקעה במניעת אלימות.

עודד הכט: דבר שני, צריך להשקיע במנהלים, שיעמידו את הנושא הזה על סדר היום.

עודד הכט: פעם הם טאטאו את זה מתחת לשטיח.

עודד הכט: אני זוכר שמנהלי בתי-ספר נתנו פעם הוראה שאם מתגלה אלימות בבית-הספר אסור להביא משטרה.

אורנה סד-גת ארז: זה השתנה היום.

עודד הכט: אני יודע, אבל רק היום.

עודד הכט: מנהל היה נמנע ואומר שהוא לא רוצה בעיות עם משטרה כי זה עושה שם לא טוב לבית-הספר.

עודד הכט: הוא היה עובר על האירוע ואחרי יומיים היה מגיע אותו ביריון שוב לבית-הספר.

עודד הכט: דבר שלישי, לדעתי מערכת החינוך צריכה להשקיע בהורים.

עודד הכט: יש אסיפות הורים בבית-הספר ולדעתי ההורים הם הקשר הבלתי אמצעי לנושא הזה של מניעת אלימות.

עודד הכט: שמענו בוועדה בישיבות קודמות מה ההורים עושים בשדה הספורט, שהם ממש עוצרים משחקים.

עודד הכט: לדעתי אם ישקיעו גם במורה, גם במנהל וגם בהורים - זה יכול להוריד את רמת האלימות בתוך בית-הספר.

עודד הכט: צריך לעשות עוד כר נרחב של פעולות.

עודד הכט: מינהל הספורט, משרד המדע, התרבות והספורט צריכים להשקיע במנהלי מחלקות ספורט ברשויות המקומיות.

עודד הכט: בבית-ספר למאמנים ישנה תוכנית למניעת אלימות, ונרחיב אותה.

עודד הכט: כל שנה 2,500 חניכים עוברים את התוכנית הזאת.

עודד הכט: אותו מאמן שמגיע לבית-ספר למאמנים צריך לעבוד עם החניכים שלו.

עודד הכט: כאשר קורה אירוע של אלימות הדבר הכי טוב הוא להרחיק את השחקן ולהגיד לו שהוא לא יתאמן.

עודד הכט: שום דבר לא יקרה בזה.

עודד הכט: להיפך, אולי לטובה.

עודד הכט: יש אלפי אנשים שעוסקים בנושא הזה, עשרות אלפים.

עודד הכט: אם תגיע לכל אחד ותשים את הנושא הזה על סדר היום, אין ספק שאפשר להגיע להורדת רמת האלימות בשדה הספורט הישראלי.

עודד הכט: קרי, גם בבתי-הספר וגם בספורט הבלתי פורמלי, שמנהלי מחלקות ספורט אחראים עליו.

עודד הכט: מר שיפמן כתב בזמנו שהילד נמצא בבית-הספר רק 6 שעות וההשפעה של המורים היא די מועטה.

עודד הכט: עוד 18 שעות הוא נמצא בבית.

עודד הכט: מה ההורים עושים?

עודד הכט: מה כל המערכות הלא פורמליות עושות עם אותו ילד?

עודד הכט: הילד נמצא בבוקר בבית-הספר אך אחר-הצהרים הוא ספורטאי באגודה, או ספורטאי להנאתו.

עודד הכט: פה גם צריך להשקיע.

עודד הכט: יכול להיות שמשרד החינוך יעשה תוכנית משלו וגם אנחנו נעשה תוכניות משלנו בעניין הזה.

עודד הכט: יש לנו תוכניות איך לעזור בנושא הזה.

אבשלום וילן: באיזה שעות בדרך כלל הליגות במסגרת התאחדות בתי-הספר מקיימות פעילות?

אברהם זוכמן: רוב התחרויות מתקיימות משעות הצהרים ואילך.

אברהם זוכמן: גם את האימונים מקיימים בשעות כאלה.

אברהם זוכמן: עם זאת, ישנם פה ושם גם אימוני בוקר.

אברהם זוכמן: מנהל בית-הספר מתאם את המערכת.

אברהם זוכמן: זה מתקיים לפני הלימודים, אחרי הלימודים, בשעות אפס.

אברהם זוכמן: צריך לזכור, אני לא רואה כל-כך את הבעיה בילדים שמשחקים.

אברהם זוכמן: אני יכול לביא כאן דוגמא של שני בתי-ספר שהקימו נבחרת מעודדים, משהו בסגנון של חוץ-לארץ.

אברהם זוכמן: הם לומדים שירים והמנונים לעידוד הקבוצה של בית-הספר.

אברהם זוכמן: מי שעומד בראש הוא תלמיד מסויים.

אברהם זוכמן: אמרה מנהלת בית-ספר ...

אברהם זוכמן: ברעננה במפגש ביום ראשון שיש להם 25 תלמידים בנים שביוזמתם הקימו נבחרת עידוד.

אברהם זוכמן: היא אמרה שאם הילדים האלה לא היו בנבחרת המעודדים הזאת, שרים כל הזמן, הם היו ברחוב.

אברהם זוכמן: הם לא תלמידים טובים, זה בא ביוזמתם.

אברהם זוכמן: אומר לכם את האמת, אני רוצה להעתיק את זה לבתי-הספר אחרים שיש להם קבוצות בליגות-על.

אברהם זוכמן: הדבר הזה הוא נכון - לעודד את הקבוצה שלך ולעזוב את הקבוצה היריבה.

אברהם זוכמן: אני רוצה לציין שהאלימות בבתי-הספר בין השחקנים היא נדירה מאוד, כמעט לא רואים את זה.

אברהם זוכמן: האלימות היא יותר מסביב.

אברהם זוכמן: היא לא בין הספורטאים ובין השחקנים.

אברהם זוכמן: בכל התוכניות האלה, גם למורה לחינוך גופני וגם למאמנים בשעות אחר-הצהרים, אנחנו למעשה ממקדים את המסר.

אברהם זוכמן: כל הדברים האלה נעשו בעבר אבל בתת-מודע.

אברהם זוכמן: היום אנחנו נעלה את זה למודע, שיש לעצור משחק, לעצור אימון ולדבר על העניין הזה.

דב רוזנפרב: ניתן לנו כאן תיאור בלתי נכון של שיעורי החינוך הגופני.

דב רוזנפרב: למען הדיוק רציתי להעיר: מצב המורים בחינוך גופני הוא כמצב כלל המורים.

דב רוזנפרב: יש כאלה, ויש כאלה.

דב רוזנפרב: רוב השיעורים לחינוך גופני הם שיעורים של מורים המסורים לעבודה, גם כשהם אחרי שנים ארוכות של עבודה במקצוע.

דב רוזנפרב: הערה שניה, שאלו מה נעשה בעבר.

דב רוזנפרב: רק לידיעה: ארגון המורים העל-יסודיים מזה 3 שנים מחלק פרסי חינוך לבתי-ספר בשני נושאים.

דב רוזנפרב: אחד הנושאים הוא פעולות של בית-הספר לצמצום האלימות.

רות קיסרמן: באופן כללי - נכון שזה לא מיושם עם דגש למורי הספורט - ידוע לי על שתי סדנאות שנעשו עם מדריכי ספורט לפני שנתיים, בשיתוף עם המפמ"ר לספורט ועם המינהל לחינוך ערכי.

רות קיסרמן: שם הודרכו מדריכי ספורט ומאמני קבוצות בנושא הזה של התמודדות עם אלימות.

רות קיסרמן: צריך לציין שבתוך בתי-הספר קיימות היום תוכניות בקשר לנושא של כישורי חיים, לדעת איך להתמודד עם כל מיני מצבי לחץ, עם מצבי תחרות, כל הנושא של משא ומתן, של עמידה בלחץ חברתי, של תקשורת לא אלימה.

רות קיסרמן: כל הדברים האלה הם לא נקודתיים רק לשיעור ספורט.

רות קיסרמן: הם דברים כלליים שהילדים מקבלים אותם בתוך מסגרת בית-הספר ואת זה הם לוקחים איתם לשאר השיעורים ולשאר הדברים.

רות קיסרמן: במחקרים שנערכו, בשאלונים, עלה שבשיעורי הספורט בבתי-הספר רמת האלימות היא דווקא נמוכה מאשר בשאר המקומות.

רות קיסרמן: שם יש יותר כללים, יותר חוקים, יותר כבוד, יותר הוצאת אנרגיה בדרך אחרת ולכן האלימות לא באה לידי ביטוי ברמה גבוהה כמו בחצר בהפסקה או סתם ליד הברזיה או בעמידה בתור.

אבשלום וילן: אני רוצה לסכם את הסעיף הזה.

אבשלום וילן: מר אורי אפק הזכיר בתחילת דבריו שבישיבות הקודמות, כשדנו למשל בנושא של האלימות בליגות הנוער, בעיקר בכדורגל, הסתבר ששם רמת האלימות, המעורבות והמניפולציות של ההורים היא כבר מעבר לתחרותיות רגילה.

אבשלום וילן: זה כבר הופך לפרנסה.

אבשלום וילן: הורה של ילד בן 8-9 חושב שאם ילדו יהיה כמו יוסי בניון הוא יסדר את המשפחה כלכלית ולכן הכל פתוח והכל לגיטימי, הכל כשר.

אבשלום וילן: זה כולל איומים על מאמנים וכולי.

אבשלום וילן: שמענו קשת רחבה מאוד של עדויות בהקשר הזה.

אבשלום וילן: מצד שני, הופיעו פה אנשי ההתאחדות לכדורגל וסיפרו שהם לא מקיימים ליגות ילדים - אף שהתוצאות עדיין מופיעות באינטרנט - כדי לנטרל את התחרות וכדי שהילדים ילמדו לאהוב את המשחק ואת הספורט.

אבשלום וילן: הם נוקטים בשורה שלמה של צעדים.

אבשלום וילן: אנחנו בדוח הביניים נתייחס לכך.

אבשלום וילן: הייתי מבקש מכם שני דברים.

אבשלום וילן: אני יודע שאפשר להפריד - שאנחנו נעסוק רק בנושא של החינוך כנגד אלימות בתחומי שיעורי החינוך הגופני בבית-ספר - אבל אין לי ספק שהדברים קשורים זה בזה.

אבשלום וילן: החינוך נגד אלימות בכלל בבית-הספר והמשמעויות שלו יקרין אחר-כך באופן ישיר גם על הספורט התחרותי, גם בליגות בתי-הספר וגם מחוץ להן, בליגות החיצוניות, וגם אחרי כן בהמשך, ובעיקר על התנהגות הקהל.

איתן ויינריך: אני כל הזמן אומר שרק דרך הספורט אפשר למנוע אלימות.

איתן ויינריך: נסעתי רק עכשיו בדרכי הנה כ-300 קילומטרים והאלימות על הכביש היא לא פחות גדולה מאשר בבתי-הספר.

איתן ויינריך: בואו נפתח את העיתון של היום ותראו כמה מקרי רצח ואונס יש.

איתן ויינריך: זה צריך להיות פעולה מערכתית.

איתן ויינריך: ילד פותח עיתון וקורא כל הזמן את הדברים האלה.

איתן ויינריך: אולי זה מוכר יותר עיתונים, אינני יודע.

איתן ויינריך: האלימות היא בכל.

איתן ויינריך: אני חושב שיש גם אלימות בכנסת.

איתן ויינריך: נושא של אלימות זה גם איך שמדברים, איך שפונים, קצת סבלנות בתור.

אבשלום וילן: אתה צודק, אבל לא כל הציבור אונס ולא כל הציבור רוצח.

אבשלום וילן: יש מקרים בודדים, כמה עשרות מקרים שמתפרסמים בעיתונים.

אבשלום וילן: ישבתי אתמול בערב במסגרת הוועדה הזאת עם נציגי המשטרה ומשרד המשפטים.

אבשלום וילן: הם אמרו: תגיד, מה אתה חושב, שאם 3,000 איש או 5,000 איש משמיעים נהמות, אתה יוכל להוציא חוקים נגד נהמות?

אבשלום וילן: האם המשטרה תעצור 3,000 איש?

אבשלום וילן: כאשר אתה מתמודד עם תופעות כמו נהמות, כמו מה שתיארו לנו במסגרת הוועדה: היו כאן סלים טועמה ושמעון גרשון והם סיפרו מה ה"שירים" האלה עושים להם, העברית החדשה: "סלים טועמה אתה מחבל אנחנו אותך נחסל" וכולי.

איתן ויינריך: ואותו דבר כלפי שמעון אמסלם.

אבשלום וילן: השאלה היא האם בכל זאת במסגרות החינוך הקיימות ינתן לתת תשובות חינוכיות.

אבשלום וילן: שמענו שמתחילים להתמודד עם נושא האלימות בבתי-הספר, מתחילה לרוץ תוכנית במסגרת משרד החינוך.

אבשלום וילן: בכל אופן התלמידים נמצאים בשיעורי החינוך הגופני מכתה א' ועד כתה יב' פעמיים בשבוע.

אבשלום וילן: אמרתם נכון, אין כמו הספורט כאמצעי לחינוך לדברים האלה: גם להגינות בספורט, גם לקבלת חוקים, גם שהספורט הוא במהותו בעצם אנטי אלימות.

אבשלום וילן: השאלה היא מה אנחנו עושים.

איתן ויינריך: הייתי השנה בוועדה של שר החינוך ושר התחבורה לגבי נושא הזה"ב (זהירות בדרכים) בבית הספר ומניעת תאונות דרכים.

איתן ויינריך: זה היה ממש נהדר לעבור מבית-ספר לבית-ספר ולראות שגם הם עוסקים במניעת אלימות, בנושא של זהירות בדרכים.

איתן ויינריך: כלומר, הנושא הזה של האלימות הוא כל-כך רחב ואפשר להכניס אותו בבית-הספר בהרבה צורות, כולל הזהירות בדרכים.

איתן ויינריך: שמעתי שהולכים לצמצם את תוכנית הזהירות בדרכים בבתי-הספר ולכן גם נזעקתי.

איתן ויינריך: עושים מלאכת קודש בנושא הזה של זהירות בדרכים.

איתן ויינריך: אם נחסוך חיי ילד אחד, שלא יישב על עגלה שממנה ייפול עליו איזה מנוף, או כל מיני דברים אחרים, או שיידע איך לחצות כביש - דיינו.

איתן ויינריך: אלה הבעיות שלנו.

אבשלום וילן: אני מסכים איתך.

אבשלום וילן: הבקשה שלי, גברת אורנה סד-גת ארז, אשמח אם תוכלי עד יום שלישי הבא להעביר לנו, בשמך ובשם מנכ"לית המשרד, את הנקודות העיקריות שבהן אתם מתכוונים לעסוק בשנה הקרובה בתחום החינוך כנגד אלימות בכלל בתי-הספר.

אבשלום וילן: מר אברהם זוכמן, אני מבקש שגם אתה תעביר לוועדה עד יום שלישי הבא את התוכנית שלכם להכשרת 1,500 מורים לחינוך גופני.

אבשלום וילן: אני מבין שזה תוכנית של גוף פרטי.

אברהם זוכמן: לא, הם היו במשרד החינוך ועסקו בזה במסגרת משרד החינוך ועכשיו הם יצאו החוצה, כי הבינו שזה עסק חם ולוהט.

אברהם זוכמן: אנחנו בהחלט מאמצים את העניין הזה.

אברהם זוכמן: בתחום הזה יעסקו לא רק אותם שניים.

אבשלום וילן: זה התוכנית שאותה תעבירו ל-1,500 מורים לחינוך גופני?

אבשלום וילן: האם אני יכול לראות בזה נייר רשמי של המשרד?

אלי מאור: זה העקרונות שלהם.

אברהם זוכמן: אני אעביר לוועדה את התוכנית עד יום שלישי הבא.

אבשלום וילן: בעוד שבועיים הוועדה הזאת תצטרך לאשר את המסקנות.

אבשלום וילן: יהיה לה פרק של המלצות לחינוך נגד אלימות בבתי-הספר.

אבשלום וילן: אני מבקש מכם לתמצת את הקטע הזה, לגבי מה שעושים המורים ומה עושים בכלל, כדי שאנחנו נוכל להכניס את הקטע הזה לתוך המסקנות ולהגיד: בשנה הקרובה זה מה שנעשה בתחום.

אבשלום וילן: נוכל אחר-כך לעקוב ולראות מה מתבצע ומה לא מתבצע ומה התוצאות.

אבשלום וילן: אם זה מקובל, ברשותכם תהיה לנו הפסקה של 5 דקות.

אבשלום וילן: (הישיבה הופסקה בין 14:25-14:35)

אבשלום וילן: שלום לכולם.

אבשלום וילן: אנחנו מחדשים את הישיבה.

אבשלום וילן: לפני שאנחנו מתחילים ברצוני להעיר, מסתבר שבשעה 2:25 מישהו בישיבה אמר משהו ואילו בשעה 2:26 זה הודלף ובשעה 2:30 באו העיתונאים לשאול אותי איפה המחקר המוכיח ששחקני כדוריד הם האינטליגנטים ביותר.

אבשלום וילן: המחקר נמצא באנגליה וכאשר הוא יגיע ארצה, אתם תקבלו אותו.

אבשלום וילן: אנחנו מחדשים את הישיבה.

אבשלום וילן: אתמול בבוקר קראתי בתדהמה את הדברים שנאמרו כביכול על-ידי מר פיני גרשון לגבי שחקנים זרים.

אבשלום וילן: הוועדה הזאת עסקה בהרחבה בנושא של גזענות בספורט.

אבשלום וילן: חלק עיקרי של דוח הביניים שלנו, שיפורסם בעוד כשבועיים, עוסק בנושא של גזענות בספורט.

אבשלום וילן: הופיעו פה בכירי הכדור

אבשלום וילן: גל הישראלי וסיפרו מה עושים להם הצהרות גזעניות, נהמות, שריקות, שירים וכולי.

אבשלום וילן: לכן נדהמתי לקרוא את הדברים, משום שמר פיני גרשון הוא לא רק מאמן כדורסל מוצלח אלא הוא בפירוש סמל לאומי, גם לאור ההצלחות שלו ושל קבוצתו.

אבשלום וילן: כל מלה שלו מקרינה כמובן אל כל המערכת הישראלית בכל המובנים.

אבשלום וילן: לכן פניתי למר פיני גרשון והוא נעתר ברצון והופיע פה.

אבשלום וילן: קודם כל, כדי שנשמע את גרסתו על הדברים.

אבשלום וילן: שנית, אני בהחלט תקווה שתהיה לך פה במה מספיק מכובדת והוגנת כדי שתוכל להשמיע את עמדותיך לגבי הנושא.

אבשלום וילן: אני מקווה שמהישיבה הזאת בנושא ההגינות והגזענות בספורט אנחנו נצא בעמדה מאוחדת ושהפרשה הזאת, שמתגלגלת כבר יומיים בתקשורת, תרד מעל סדר היום.

אבשלום וילן: אם היא אכן אמיתית, היא חמורה ביותר, אני חושב שגם אתה יודע את זה.

אבשלום וילן: הוועדה הזאת איננה בית-דין שדה ואיננה ועדת חקירה.

אבשלום וילן: היא עוסקת בנושא האלימות והגזענות בספורט.

אבשלום וילן: רצינו לשמוע את ה"אני מאמין" שלך, את גרסתך, בצורה מכובדת ושקולה.

אבשלום וילן: מר פיני גרשון ידבר כעת.

אבשלום וילן: לאחר מכן חברי הוועדה ישאלו אותו שאלות ויעירו הערות, ובגמר הישיבה העיתונאים יוכלו גם הם לשאול.

אריה שומר: קשה לי כרגע לייעץ למר פיני גרשון מה לעשות, למרות שהייתי עושה את זה.

אריה שומר: בעברי השתדלתי לייעץ לכל מיני אנשים גם מה לעשות.

אריה שומר: כמנכ"ל משרד המדע, התרבות והספורט, קודם כל אנחנו חושבים שמר פיני גרשון והספורט בישראל עלו לגבהים שאין למעלה מהם.

אריה שומר: אני חושב שמר פיני גרשון ייצג את הספורט הישראלי ברמה הגבוהה ביותר.

אריה שומר: קרתה פה איזה מכשלה, שכנראה נעשתה.

אריה שומר: לא דיברתי עם מר פיני גרשון לפני כן, אבל קורה לפעמים תוך כדי התלהמות או תוך כדי הסבר, לפעמים נאמרים דברים שלא צריכים להיאמר.

אריה שומר: אני חושב שקרתה איזה תקלה למאמן של מכבי תל-אביב.

אריה שומר: אני בטוח שהוא יאמר את דבריו פה.

אריה שומר: אני חושב שהספורט בישראל הגיע להישגים גדולים מאוד.

אריה שומר: בתקופה שאני נמצא בספורט אני חושב שנעשו פה דברים גדולים.

אריה שומר: ולא רק בעבר, אלא בעבר הקרוב מאוד מאוד.

אריה שומר: כפי שאמר חבר הכנסת וילן, אני חושב שטוב שניתנות פה הזדמנות למר פיני גרשון לומר את דברו.

אריה שומר: אני חושב שבדברים האלה ייאמר דבר אחד פשוט: הספורט בישראל, על כל גווניו, על כל האנשים הלוקחים בו חלק, ובעיקר השחקנים שנמצאים כאן מביאים גאווה למדינת ישראל, מהיכן שהם מגיעים.

אריה שומר: אמנם קרה מה שקרה למאמן כזה רציני, כזה מכובד.

אריה שומר: אני שמח שתינתן לו הזכות לומר את דבריו.

אריה שומר: אני בטוח שתקלה כזאת לא תהיה אלא היא נקרתה.

אריה שומר: אנחנו במשרד המדע, התרבות והספורט באמת רוצים לתמוך בדברים שייאמרו על ידך, פיני, בעניין הזה, כי הספורט הייצוגי הוא אחד הדברים שמהווים גאווה למדינת ישראל, מה שנעשה בעבר ומה שנעשה על-ידך.

אריה שומר: אני בטוח שהדברים ייאמרו וגם ייראו.

פיני גרשון: צהרים טובים לכל המכובדים.

פיני גרשון: אני באתי לדבר באמת פתוח ומהלב.

פיני גרשון: מרגע שהזמינו אותי לוועדה ועד עכשיו, ב-10-12 השעות האחרונות קיבלתי כ-7,000 עיצות ואני לא מתכוון להתייחס אליהן.

פיני גרשון: אני מתכוון לדבר אתכם קודם כל כאדם, לא כמאמן מכבי תל-אביב.

פיני גרשון: לא באתי לחפש את הקריירה שלי בעשר השנים הבאות.

פיני גרשון: אני לא יודע כמה מכם יודעים מה הצהרתי לפני חודש ומה אני מתכוון לעשות בעוד חודש.

פיני גרשון: באתי כאדם שגרם שמחה לעם ישראל.

פיני גרשון: אני חושב שחלק גדול מההצלחה שלי - לא רק במכבי תל-אביב אלא בכל הקריירה - נובע מכך שהצלחתי להקים צוות מנצח.

פיני גרשון: אגב, זה גם היה נושא ההרצאה, ואני תיכף אכנס לזה.

פיני גרשון: בעקרון, צוותים של שחקנים בעבר ובהווה שהצליחו אצלי מעולם לא נבחרו בגלל איזה דת או צבע.

פיני גרשון: אם אני נוסע לארצות-הברית או ליוגוסלביה אני לא חושב אם שחקן כזה או אחר ישחק אצלי בגלל צבע, דת או משהו כזה.

פיני גרשון: יש פה הרבה אנשים שמכירים אותי לא מעט שנים, 40 שנה, 38 שנה, 30 שנה, ועיתונאים שמכירים אותי 5 שנים וקצת יותר.

פיני גרשון: רבותי, אני מתחבק עם שחקנים כמו אבא עם בניו, כשהם מסריחים ומזיעים.

פיני גרשון: לא כשהם מבושמים בתחילת משחק אלא בסוף משחק.

פיני גרשון: מעולם לא חשבתי עם מי אני מתחבק.

פיני גרשון: אני מתייחס לכל אחד מהשחקנים שלי כמו אב לבנו.

פיני גרשון: יש מספיק שחקנים בגלריית השחקנים שאימנתי ב-25 השנים האחרונות בליגה הלאומית ותוכלו לשאול כל אחד מהם בנפרד.

פיני גרשון: הדוגמאות האחרונות הן לגבי דרק שארפ ומרק בריסקר, שמשחקים בקבוצה שלי.

פיני גרשון: דרך אגב, משחקים אצלי 4 שחומי עור.

פיני גרשון: העזרה והגיבוי שבריסקר קיבל ממני לפני חצי שנה כשהוא היה במצוקה, או המקום שאליו קידמתי את דרק שארפ, מסוף הספסל במכבי תל-אביב לחמישיה, הם אולי עובדות קטנות.

פיני גרשון: הלכתי להרצאה לפני 10 חודשים, בפני גלריה של הבכירים בצה"ל, אלה שהולכים להיות אלופים ומפקדים של עשרות אלפי חיילים.

פיני גרשון: ישבנו בחדר כזה ומימיני ישב האלוף שי אביטל שיש לו עבר.

פיני גרשון: לפי העיטורים על בגדיו הוא צריך להדליק משואה לא בהר הרצל אלא במקום קצת יותר גבוה.

פיני גרשון: אתם יכולים לדבר גם איתו.

פיני גרשון: בסוף ההרצאה הזאת קיבלתי מכתב הערכה.

פיני גרשון: אם מישהו מהקצינים הבכירים ביותר בצה"ל שנכחו באותה הרצאה היה חושב משהו, הוא היה מעיר לי תוך כדי ההרצאה.

פיני גרשון: יושב רב"ט כמוני עם 4 כוכבים בצה"ל, בפני הגלריה הגבוהה ביותר של קצינים בצה"ל.

פיני גרשון: הם יושבים כמו תלמידים טובים, שומעים, מבסוטים, מוחאים כפיים תוך כדי ההרצאה.

פיני גרשון: ההבדל ביני לבין מרצים אחרים, במיוחד בנושאים האלה, הוא אולי שאני מעיר את הדברים בהסתחבקות.

פיני גרשון: אני יכול להגיד לכם, אני מתראיין בערך 10 פעמים בחודש.

פיני גרשון: יש מאמנים שמתראיינים 10 פעמים שנה או בקריירה.

פיני גרשון: כל אלה שרוצים לראיין אותי, מראיינים אותי בגלל הסגנון.

פיני גרשון: אותו דבר היה גם בהרצאה הזאת.

פיני גרשון: ישבנו בחדר סגור, מסתחבקים, מסתלבטים קצת.

פיני גרשון: נאמרו דברים על כל אחד מהשחקנים.

פיני גרשון: נדב הנפלד דיבר איתי היום ואמר שהוא לא נפגע.

פיני גרשון: אמרתי עליו דברים יותר חמורים.

פיני גרשון: אמרתי סופרלטיבים על אריאל מקדולנד - כמה שאתם רוצים.

פיני גרשון: אני לא צריך לתת לו סופרלטיבים.

פיני גרשון: תיארתי איך מנהיגות צומחת בתוך קבוצה - כי ההרצאה היתה על מנהיגות.

פיני גרשון: אתם בטח תקראו, זה ייצא היום או מחר או עוד שבוע, תקראו את ההרצאה.

פיני גרשון: כל אלה לא הוזכרו בכלל בעיתונות.

פיני גרשון: עשיתי את אריאל מקדונלד מלך ישראל.

פיני גרשון: שנינו הרמנו את כיכר מלכי ישראל, 250,000 איש, ערב אחרי ערב, הוא ואני ביחד.

פיני גרשון: ההצלחה שלנו זה הם ואני, קודם כל.

פיני גרשון: אני מחלק את ההצלחה שלי עם כל אחד מהצוות שלי, מאחרון השחקנים ועד עוזר המאמן.

פיני גרשון: אני יושב מול אלה ומסתלבט, וזורק טענה פה וטענה שם, פה על האפמן, פה על נדב הנפלד, פה על שחקן כזה או שחקן אחר, ומתלוצץ, כמו בכל הראיונות שלי.

פיני גרשון: אגב, ב-25 שנות ראיונות החלקתי כבר פעם אחת או פעמיים.

פיני גרשון: רבותי, מי שמתראיין פעם אחת בשנה, מתכונן.

פיני גרשון: מי שמתראיין 10 פעמים בחודש, לא יכול להתכונן.

פיני גרשון: כשבאתי לכאן היום לא ידעתי מה תשאלו אותי.

פיני גרשון: אני הולך לראיון בערוץ 2 ובערוץ 1 ואני לא יודע אף פעם מה ישאלו אותי.

פיני גרשון: נמצאים פה כמה מראיינים שראיינו אותי במשך כל הקריירה, כמו אורי לוי וציון נאנוס.

פיני גרשון: אחד היה דוחף לי מיקרופונים ועם השני ישבתי באולפן.

פיני גרשון: מעולם לא התכוננתי לראיון.

פיני גרשון: החלקתי פה ושם: מהטפשות, מהליצנות, מההסתלבטות, מאיך שלא תקראו לזה, מבדיחות הדעת.

פיני גרשון: לעשות ממני גזען?

פיני גרשון: זה מה שמעליב אותי.

פיני גרשון: אני עומד מולכם כבן אדם.

פיני גרשון: אתם לא יודעים מאיפה באתי.

פיני גרשון: אני לא יודע מי מכם מכיר את העבר שלי.

פיני גרשון: אני באתי מהכי למטה שיכול להיות.

פיני גרשון: להגיד שאני גזען?

פיני גרשון: אני לא בוכה.

פיני גרשון: אמא שלי בוכה.

פיני גרשון: היא גידלה אותי לדברים הכי טובים.

פיני גרשון: גם אחותי וגם אני, איפה שאנחנו יכולים לעזור - עוזרים.

פיני גרשון: אחותי למשל תומכת במקלט לנשים מוכות.

פיני גרשון: אני רוצה שתבינו, אני פה לא כמאמן מכבי תל-אביב.

פיני גרשון: אל תסדרו לי את הקריירה בשנה הבאה.

פיני גרשון: אתם רק עושים לי נזק.

פיני גרשון: אני עומד כאן כאדם, מאיפה שבאתי ועד לאן שהגעתי, ורק זה.

פיני גרשון: אני לא יודע מי מחברי הכנסת התבטא ואני לא יודע מה אמר כל אחד מהם, לא קראתי עיתונים ביומיים האחרונים.

פיני גרשון: ראיתי רק שלקחו הרצאה של 60 דקות והוציאו ממנה משפט אחד, ועוד יותר צמצמו אותו, ועוד יותר צמצמו את זה.

פיני גרשון: זה התחיל מצבע ומים, ואחרי זה מים ואני לא יודע מה.

פיני גרשון: אתם יודעים, יש גם הבדל בין טֶמבלים וטַמבלים.

פיני גרשון: יש נחנחים ויש טַמבלים ויש סגנון שאנחנו משתמשים בו.

פיני גרשון: אולי זה לא היה מתאים.

פיני גרשון: אבל לעשות אותי בגלל זה גזען?

פיני גרשון: אני רואה כותרת בעיתון על גזענות.

פיני גרשון: אני חושב שזה קצת היסחפות.

פיני גרשון: לא באתי לוועדת הכנסת לפני חודש וחצי, וגם לא זימנתם אותי לכאן, אחרי ההצלחה.

פיני גרשון: אני גם לא רוצה שתשפטו אותי לפי ההצלחה.

פיני גרשון: לא לפי הנצחונות של מכבי תל-אביב, לא לפי גביע אירופה ולא לפי שום דבר.

פיני גרשון: בשום פנים ואופן לא.

פיני גרשון: בעוד חודש אני הולך לרחוב.

פיני גרשון: אני הולך לעזור לילדים, אני הולך לעזור למניעת תאונות דרכים, אני הולך לעזור לילדי וראיטי, אני הולך מכאן לעזור לנכים בבאר-שבע.

פיני גרשון: אלה הדברים שאני רוצה לעשות מעבר לכדורסל.

פיני גרשון: זה יותר חשוב לי.

פיני גרשון: שבשום מקום מישהו לא ישפוט אותי כאדם שונה, כי אני לא כזה.

פיני גרשון: אני הולך לעזור לאנשים.

פיני גרשון: אני רוצה ללכת עם ידיים נקיות ולב נקי.

פיני גרשון: מי שאמר מה שאמר, אני לא צריך לספר לכם - אני לא רוצה להגיד שהתקשורת אשמה.

פיני גרשון: עיתונאי הצליח להוציא ממקום די סודי קלטת, הוציא משפט וזכה.

פיני גרשון: הוא ניצל את זה שאני יומיים עובר דירה, לא עונה לטלפונים, לא כל-כך רואה טלוויזיה, לא כל-כך קורא עיתונים, והלכו יומיים מהחיים של כולנו.

פיני גרשון: אלה שמחו, ואני קיבלתי עצב.

פיני גרשון: אף אחד לא יעשה אותי עצוב בחיים כי אני אדם שמח ואני אוהב לעזור.

פיני גרשון: אף אחד לא ישנה את זה.

פיני גרשון: אני רק רוצה ללכת עם לב נקי.

פיני גרשון: התנצלתי עשר פעמים.

פיני גרשון: אני לא יכול להתנצל עוד 200 פעם.

פיני גרשון: לא יכול.

פיני גרשון: אין שום סיבה שמישהו יוריד אותי על ארבע.

פיני גרשון: אבל אם אתם רוצים, אין לי שום בעיה גם עם זה.

פיני גרשון: אני לא מחפש את הכבוד שלי.

פיני גרשון: את הכבוד שלי יכלתי לקבל כבר לפני 2-3 חודשים ולקחת את כל התהילה אלי.

פיני גרשון: אני מתחלק בתהילה עם כולם.

פיני גרשון: אגב, לא קראתי את הדברים.

פיני גרשון: אני לא זוכר אותם, כי הם נאמרו לפני 10 חודשים, בספטמבר.

פיני גרשון: שאף אחד לא יחשוד בי שאני הולך לאמן קבוצה של שחקנים, ולא משנה הצבע, הדת או המין, ואני הולך להגיד עליהם דברים רעים.

פיני גרשון: זה היה בספטמבר, בתחילת העונה.

פיני גרשון: אני לא אשב באיזה מקום ואתחיל להסתלבט על השחקנים שאני הולך לאמן אותם.

פיני גרשון: צוחקים, אומרים ככה, אומרים אחרת.

פיני גרשון: זה לא נאמר לפני יומיים אלא לפני 10 חודשים.

פיני גרשון: גם על זה תחשבו.

פיני גרשון: אמרתי משהו, ולא קראתי את הדברים.

פיני גרשון: אני חושב שגם האנשים שאמרו מה שאמרו, לגבי גזענות, לגבי צבע, לגבי כל מה שהם רוצים, לא קראו את ההרצאה.

פיני גרשון: קראו משפט שעיתונאי הוציא מההרצאה.

פיני גרשון: בואו נהיה אנשים תרבותיים ונקרא את מה שנאמר בהרצאה במלואה.

פיני גרשון: תגידו: בן אדם אמר, טעה, מעד, התלוצץ, הסתחבק, איך שתקראו לזה, בכל שפה.

פיני גרשון: אבל להגיד שזה גזענות?

פיני גרשון: זה מסוכן.

פיני גרשון: זה מסוכן לכולנו.

פיני גרשון: אנשים מסתכלים עלי.

פיני גרשון: יכול להיות שכל הרעש גם עזר לי, אבל אני יודע להבחין.

פיני גרשון: גם בגילי המופלג כנראה לומדים מה לא להגיד.

פיני גרשון: אני לא מבטיח שלא אמעד בעתיד, שבפעם הבאה שאתראיין אני לא אחליק.

פיני גרשון: זה יכול לקרות גם פה במדרגות.

פיני גרשון: אבל אני כבר הולך עם מסמרים בנעליים נגד החלקה.

פיני גרשון: אני משתדל.

פיני גרשון: כל מי שבא מהכדורגל יודע שסטופקס עוצרים החלקות.

פיני גרשון: אני אלך עם סטופקס.

פיני גרשון: אבל על הלשון אני לא יכול לשים מסמרים, זה קצת יותר מסוכן.

פיני גרשון: רבותי, אמרתי לכל מי שדיבר איתי שההתנצלויות שלי הן מפה ועד לשם.

פיני גרשון: לא משנה על מה אני מתנצל בכלל.

אופיר פינס-פז: זה כן משנה.

אופיר פינס-פז: זה חשוב.

פיני גרשון: גם הקונוטציה איך זה נאמר, מה נאמר, התבדחות-רצינות.

פיני גרשון: אני בטוח שזה לא רציני.

פיני גרשון: זה לא מה שאני חושב.

פיני גרשון: שמתי יד על הלב ואני יכול להגיד לכם.

אבשלום וילן: היו פה בוועדה שחקנים כמו יוסי אבוקסיס, ברוך דגו, סלים טועמה, וליד באדיר, אבי נמני, כולם מהכדורגל.

אבשלום וילן: היתה לנו שיחה מאוד מעניינת איתם.

אבשלום וילן: הם סיפרו מה עושה להם התייחסות הקהל, כמו נהמות, כמו צעקות גזעניות לשחקן אתיופי או ערבי.

אבשלום וילן: מר פיני גרשון, אתה יודע את זה מצויין.

אבשלום וילן: אתה הרי סמל לאומי.

אבשלום וילן: מה-spot שלך ניזונים מאות אלפי אנשים, בעיקר צעירים.

אבשלום וילן: לכן מבקשים ממך להתנצל.

אבשלום וילן: לא כי מבקשים ממך משהו אלא כי השקפותיך האמיתיות בנושא הזה הן מפתח.

אבשלום וילן: שחקנים מכל הצבעים, מכל המינים, מכל הגזעים ומכל הדתות ממשיכים לשחק כדורגל וכדורסל.

אבשלום וילן: לכן לעמדה העקרונית שלך יש חשיבות עצומה.

אבשלום וילן: אתה מוכרח להציג אותה.

פיני גרשון: יש מלה אחת: מגעיל.

פיני גרשון: זה מגעיל.

פיני גרשון: אני לא יכול להגיד עכשיו 10 משפטים אחרים לגבי מה שאני חושב על הדברים האלה.

פיני גרשון: כשאירחו אותנו בבלומפילד, לפני המשחק של מכבי תל-אביב בכדורגל, עמדו שתי הקבוצות והיחיד שהלכתי אליו הוא ברוך דגו.

פיני גרשון: אני לא מכיר אותו ולא ראיתי אותו אף פעם.

פיני גרשון: הלכתי רק אליו.

פיני גרשון: יוסי אבוקסיס הוא חבר שלי מירושלים כשעוד אימנתי בהפועל ירושלים.

פיני גרשון: כך גם יצאתי להגנתו של המאמן אלי גוטמן, שלא הכרתי אותו קודם אבל כשזרקו עליו גרעינים ותפוזים אני יצאתי להגנתו.

פיני גרשון: מה יש לי איתו?

פיני גרשון: שום דבר לא היה לי איתו קודם.

פיני גרשון: כל ההתנהגות הזאת מהיציע כלפי ספורטאים ומאמנים על המגרש היא מגעילה.

פיני גרשון: בטח אם בתוך זה יש התייחסות לצבע או לדת או למשהו כזה.

פיני גרשון: אני לא יודע כמה אנשים יודעים פה על האמונות שלי.

פיני גרשון: אני מאמין בדבר אחד ואני מוכן לקבל את מה שקני ויליאמס אמר: שאלוהים ישפוט אותי.

פיני גרשון: בזה אני מאמין.

פיני גרשון: אני שם את היד על הלב ושאלוהים ישפוט אותי, אם אמרתי משהו שהוא על המצפון שלי ועכשיו אני מדבר נגד זה.

אופיר פינס-פז: פיני, זה לא סיטואציה קלה לאף אחד מאיתנו.

אופיר פינס-פז: בוודאי לא לך אבל אפילו לא לנו.

אופיר פינס-פז: אני יודע שחלק מחברי הוועדה לא הגיעו אפילו לדיון הזה כי זה דיון לא נעים.

אופיר פינס-פז: אגיד לך את האמת, אני מאמין לך.

אופיר פינס-פז: אני מאמין לך שאתה בוודאי לא גזען, שאתה לא עומד מאחורי הדברים שאמרת.

אופיר פינס-פז: הדברים שלך פה, שיוצאים מן הלב, אני מקווה שיחדרו ללבבות.

אופיר פינס-פז: הרבה מאוד אנשים נפגעו.

אופיר פינס-פז: אגיד לך יותר מזה.

אופיר פינס-פז: זה לא רק פגיעה.

אופיר פינס-פז: אדם כמוני ואנשים אחרים אמרו: איך פיני גרשון מסוגל בכלל להעלות על דל שפתיו אמירות כאלה?

אופיר פינס-פז: איך זה קורה?

אופיר פינס-פז: האם הוא היה תחת סמים או שתה משהו?

פיני גרשון: רק אני יכול.

פיני גרשון: זה בורח מהלשון.

אופיר פינס-פז: איך זה קורה אצל אותו פיני, שכל החיים שלו עובד עם שחורים ולבנים?

אופיר פינס-פז: ובאמת תראו מאיפה הוא בא, והדברים ידועים לי.

אופיר פינס-פז: הרי אנחנו יודעים שאתה לא גזען.

אופיר פינס-פז: אני מאמין לך במאה אחוז, לא באמירה סתמית.

פיני גרשון: תודה.

אופיר פינס-פז: אבל אני אומר לעצמי, מאיפה זה בא לך?

אופיר פינס-פז: איך אפשר?

אופיר פינס-פז: באיזה סיטואציה זה יכול לקרות?

אופיר פינס-פז: דע לך, הדברים הם דברי גזענות.

אופיר פינס-פז: אני לא אומר שאתה עומד מאחוריהם, אני מאמין לך, אבל שתדע.

אופיר פינס-פז: איך גזענות מוגדרת בחוק?

אופיר פינס-פז: גזענות היא: "רדיפה, השפלה, ביזוי ... והכל בשל צבע או השתייכות לגזע או למוצא לאומי-אתני".

אופיר פינס-פז: יש פה מידה של ביזוי והשפלה.

אופיר פינס-פז: אני חושב שההתנצלות שלך צריכה להתקבל על-ידי כולם.

אופיר פינס-פז: אתה מביע חרטה על הדברים, ובצדק.

אופיר פינס-פז: אני חושב שחבר הכנסת וילן אמר נכון, אתה סמל ואתה מוסד, אתה אדם שכל הציבור במדינה מכיר.

אופיר פינס-פז: לכן אני מציע לשים סוף לפרשה הזאת.

אופיר פינס-פז: צריך ללמוד ממנה שחיים ומוות ביד הלשון.

אופיר פינס-פז: גם את חבר הכנסת אבשלום וילן ואותי מתקילים יום-יום, שעה-שעה.

אופיר פינס-פז: אתן לך עיצה טובה, לוקחים אוויר ואז עוצרים וממשיכים הלאה.

אופיר פינס-פז: אני מקווה שזה לא יקרה, לא לך ולא לאף אחד מאיתנו, כי אלה באמת דברים קשים.

פיני גרשון: אגב, מה שאמרת הוא מחמאה בשבילי.

פיני גרשון: אתה מחזיק ממני בן אדם שקול.

פיני גרשון: אני אמנם מאמן רציני אבל כשאני יוצא מהאימון או מהמשחק אני ליצן לא קטן.

פיני גרשון: רק לי יכולה לצאת כזאת החלקה.

פיני גרשון: לבן אדם שקול - לא.

אבשלום וילן: לא קראת את העיתונים אז אני אגיד לך שאריק הניג כתב היום שאתה בראש ובראשונה סטנד-אפיסט, לפני שאתה מאמן ולפני הכל.

אבשלום וילן: הוא נתן לך כתב הגנה, דרך אגב.

אבשלום וילן: אנחנו לא ועדת חקירה.

אבשלום וילן: אנחנו עוסקים בנושא הגזענות והאלימות בספורט.

אבשלום וילן: בדיוק עמדנו לפרסם את המסקנות, בעיקר לאור העדויות שקיבלנו, ופתאום בום זה נפל עלינו.

אבשלום וילן: אני יכול להגיד שדבר אחד כן עומד לזכותך.

אבשלום וילן: את האלוף שי אביטל אני מכיר לא מהיום.

אבשלום וילן: אני קיבלתי אותו בתור טירון.

אבשלום וילן: אני מכיר את יושרו הקיצוני ואת האנטי גזענות שלו.

אבשלום וילן: כלומר, אני מאמין לתיאור שלך שאם אכן דברים היו נאמרים בצורה סיסטמטית, הוא והיושבים בחדר לא היו עוברים על זה לסדר היום.

אבשלום וילן: אבל, עזוב לרגע מה שהיה.

אבשלום וילן: השאלה הגדולה היא בסופו של דבר מה יהיה.

אבשלום וילן: ישבנו פה קודם עם אנשי משרד החינוך וניסינו לבדוק איך ניתן לנקות את האלימות ואת הגזענות מתוך הספורט ולהפוך את הספורט לחוויה בידורית תרבותית כזאת כך שיותר אנשים יבואו לחוות ולחגוג אותה.

פיני גרשון: אגיד לך רק דבר אחד, אני היום התחברתי, בסוף הקריירה שלי, ל-3 עמותות.

פיני גרשון: אם יש עמותה שמטפלת בעניינים האלה, אני מוכן לטפל גם בזה.

פיני גרשון: אם צריך להקים עמותה כזאת, הנה אני פה.

פיני גרשון: אם צריך דמי הרשמה, אני מוכן גם לשלם.

אבשלום וילן: יושבים פה אנשי משרד החינוך, הם רשמו את זה.

אורנה סד-גת ארז: אפשר להקים עמותה למניעת אלימות בספורט שבראשה יעמוד מר פיני גרשון.

אופיר פינס-פז: זה סוג של עבודות שירות.

פיני גרשון: אני מוכן לעמוד בראש העמותה, בתת העמותה, או כאחרון חברי העמותה.

פיני גרשון: איך שאת רוצה.

פיני גרשון: הנה יצאנו מכאן עם משהו.

אבשלום וילן: האם מישהו מחברי הוועדה רוצה להעיר או לשאול?

עודד הכט: יש לי הכרות רבת שנים עם מר פיני גרשון.

עודד הכט: הוא עבד אצלי ב"עיר הנוער" במשך שנתיים, הוא ומר משה ויינקרנץ.

עודד הכט: הוא אימן את הכדורסל ומר משה ויינקרנץ אימן את הקט-סל.

עודד הכט: הוא בא אז ואמר שהוא רוצה לתרום לילדים האלה שבאים מהשכונות.

עודד הכט: הוא אמר לי: לא מעניין אותי המשכורת, לא מעניין אותי שום דבר, אני רוצה לעבוד.

עודד הכט: מתוך הכרות איתו אני רוצה לומר שאני מסכים למה שחבר הכנסת אופיר פינס-פז אמר.

עודד הכט: לדעתי יצאו פה דברים מהקשרם.

עודד הכט: אני אומר את זה מתוך הכרות אישית איתו.

אריה שומר: אל תשתמש במלים האלה: "יצאו מהקשרם".

אריה שומר: תשמע לי.

עודד הכט: מתוך הכרותי עם פיני והכרת אופיו, אני חושב שבאמת הוא לא התכוון למה שהוא אמר.

עודד הכט: קודם כל, אני מודה לו על שהוא בא לכאן לוועדה.

עודד הכט: כפי שהוא התבטא, רואים את האדם מאחורי הדברים.

עודד הכט: אני חושב שבנושא הזה מגיע לו קו זכות כי הוא יכל להגיד ליושב-ראש הוועדה גם שהוא לא בא.

פיני גרשון: תאמין לי, עשיתי מאמץ להגיע.

פיני גרשון: אני בדיוק עובר דירה, עם הרהיטים עוד על המשאית.

עודד הכט: קודם כל אני מודה לך שבאת.

עודד הכט: הבעת פה את הדברים ממש עם כל הלב.

עודד הכט: כל פעם אתה מזכיר שמי שישפוט אותך הוא תמיד ההוא מלמעלה ואתה גם מודה לו הרבה.

עודד הכט: בעקרון רואים את האדם שמאחורי העשייה.

עודד הכט: אולי מה שאמרת אופייני לך, שאתה מחליק מידי פעם.

עודד הכט: אם שמת סטופקס על הרגליים, זה כבר טוב.

עודד הכט: אני חושב שהדברים פה הובהרו.

עודד הכט: אני מודה לך על כך.

עודד הכט: אני חושב שאין ספק שצריך כבר לעשות stop לנושא הזה.

עודד הכט: אני לא שופט את העיתונאים אבל אני אומר שבעקרון הם קיבלו פה נתח, איזה משפט, ועשו ממנו סנסציה.

עודד הכט: אולי אם זה היה מישהו אחר, אם זה היה מאמן מליגה ג' אני חושב שלא היו מפרסמים.

אופיר פינס-פז: אני לא מסכים לטענה הזאת.

אופיר פינס-פז: העתונות בצדק פרסמה את הנושא הזה כי האמירות הן חמורות ביותר.

אבשלום וילן: שיהיה ברור, הדברים עצמם חמורים ביותר.

אבשלום וילן: אני, חבר הכנסת אופיר פינס-פז, מר אריה שומר, כולנו אמרנו את זה.

אבשלום וילן: מר פיני גרשון גם לא עמד מאחוריהם.

אבשלום וילן: הוא התנצל.

אבשלום וילן: דבר אחד לזכותו ייאמר, שהוא לא ברח.

אבשלום וילן: הוא הסכים להופיע פה למרות שמי שהיה עושה שיקולים אישיים אינטרסנטיים לא יודע אם היה בא.

אבשלום וילן: אמרתי לו שיהיה פה מקום הוגן והוא יוכל להביע את עמדתו.

אבשלום וילן: אבל הגינוי לדברים הוא חד-משמעי, שלא יהיו פה שום אי-הבנות.

עודד הכט: אני כחבר הוועדה מודה לו על כך שהוא בא, הופיע, דיבר ואמר את שלו.

עודד הכט: כל הכבוד.

אורי אפק: לא העליתי על דעתי שניפגש פה בנסיבות האלה אבל אם היו קוראים מכתב ששלחתי לך רק לפני כ-10 ימים, עם הערכה לעשייתך החינוכית, זה היה מוסיף.

אורי אפק: אני חושב שהמסר הגדול שצריך לצאת מפה, והוא גם יצא ממילא, שאין להעלות על הדעת שמאמן בכלל, ומאמן כמו פיני גרשון בפרט, יוציא אמירה כזאת או שיש לו מחשבה מהסוג הזה.

אורי אפק: הבעת את זה בצורה הטובה ביותר ועל זה גם אני רוצה להודות לך.

איתן ויינריך: פיני גרשון, מורי ורבי, תרם הרבה מאוד לכדורסל והרבה מאוד לילדים.

איתן ויינריך: אם השנה הרבה יותר ילדים יעסקו בכדורסל בגלל מכבי תל-אביב, זה הרבה בזכותו.

איתן ויינריך: כולל ילדים שאנחנו מוציאים מהרחוב ומביאים אותם למגרשים.

איתן ויינריך: זו התרומה הכי גדולה.

איתן ויינריך: גם אני לא הצלחתי להבין איפה הדברים הללו נאמרו, מה נאמר.

איתן ויינריך: עד היום אני באמת לא יודע את כל מה שקרה.

איתן ויינריך: מאוד הייתי רוצה לראות את פיני גרשון כן ממשיך בספורט.

איתן ויינריך: הוא כל הזמן אומר שהוא לא רוצה.

איתן ויינריך: כתבתי לעצמי, ואם הוא ירצה הוא יקבל את זה ממני פעם.

איתן ויינריך: גם פיל ג'קסון לקח פעם אליפות עם שיקאגו בולס אך הוא לא פרש אחרי זה.

איתן ויינריך: הוא לקח עוד אליפות ועוד אליפות ועוד אליפות, ועכשיו הוא כבר לקח פעמיים אליפות עם לוס אנג'לס לייקרס.

איתן ויינריך: לפיני גרשון יש מה לתרום.

איתן ויינריך: ברגע שאדם תורם למדינה, וזה לא רק לעצמו, אז הוא צריך לחשוב גם על המדינה ולא רק על עצמו.

איתן ויינריך: יישר כוח.

פיני גרשון: יש עוד דברים לעשות לטובת המדינה חוץ מאשר לאמן כדורסל.

אבשלום וילן: אני רוצה לסכם את הדיון.

אבשלום וילן: האם אנשי התקשורת רוצים לשאול שאלות?

אבשלום וילן: הוועדה כולה מגנה חד-משמעית את הדברים שנאמרו, אם אכן נאמרו, על-ידי מר פיני גרשון.

אבשלום וילן: אנחנו שמענו את דבריו של מר פיני גרשון ואנחנו מאמינים שהוא לחלוטין מתנער מהדברים הללו.

אבשלום וילן: הוא הציג בפנינו את עיקרי תפיסתו החינוכית והספורטיבית.

אבשלום וילן: אני מניח שבמסקנות של הוועדה בנושא הגזענות, שיתפרסמו בעוד שבועיים בדוח ביניים, הוא יוכל להיות שותף מלא איתנו בתפיסת החשיבות של הוצאת כל האלמנט הגזעני מתוך הספורט בישראל, ובעיקר במה שאנחנו משדרים לכל אותם עשרות אלפי נערים ומאות אלפי צופים איזה ספורט אנחנו רוצים, איזה fair play, בכל המובנים, ללא הבדל של צבע וגזע ודת אלא המשחק עצמו, אהבת הספורט והתרבות שבעניין.

אבשלום וילן: אם זה המכנה המשותף, אז אני חושב שאפשר מאחורי הסיכום הזה באמת להתלכד.

אבשלום וילן: אני מאוד מקווה שמהסערה הזאת ייצא לפחות גשם חיובי, במובן הזה שכל אחד מאיתנו בעקבות הסערה יחשוב עם עצמו ויראה איך הוא מתמודד עם התופעות.

אבשלום וילן: אני רוצה לספר לכם, לפני שבוע הוועדה נפגשה עם חוגי האוהדים.

אבשלום וילן: ישבו פה חוג האוהדים של מכבי תל-אביב בכדורגל והם יצאו לפני גמר הישיבה כי היה להם מפגש בבלומפילד עם הנהלת הקבוצה.

אבשלום וילן: כשהם הגיעו לבלומפילד עמד בפניהם מר לוני הרציקוביץ וביקש שהם יימנעו מביטויים גזעניים.

אבשלום וילן: כקונטרה לדבריו שרו לו האוהדים את השיר הידוע על סלים טועמה.

אבשלום וילן: ללמדכם שיש עוד הרבה עבודה לעשות.

אבשלום וילן: אני תקווה שבאמת בעונה הקרובה, שמתחילה בכדורגל כבר בחודש הבא, גם המסקנות שלנו וגם העבודה הכוללת יישאו תוצאות במאבק כנגד הגזענות והאלימות בתוך הספורט.

אבשלום וילן: אני באמת רוצה להודות לך שהסכמת לבוא לכאן.

עתונאית מ-Y-NET: רציתי לשאול את שלושתכם, את חברי הכנסת ואת מר פיני גרשון, אחרי שלא רק שלא עשיתם כאן

עתונאית מ-Y-NET: משפט שדה אלא גם הוצאתם אותו בכייף: האם לדעתך החלקה, הסתלבטות כמו שאתה מגדיר, היא בסדר?

עתונאית מ-Y-NET: האם אפשר לסלוח עליה בקלות?

עתונאית מ-Y-NET: האם לדעתך היא לא מצביעה על איזה דיעה מסויימת של אדם, גם אם הוא כרגע מכחיש אותה?

עתונאית מ-Y-NET: הדברים הרי נאמרו.

עתונאית מ-Y-NET: הם לא נאמרו כהחלקה חד-פעמית.

עתונאית מ-Y-NET: יש את הקלטת ורואים את הדברים.

אבשלום וילן: אמרתי בצורה הברורה ביותר, שהגינוי של כל הדברים האלה, אם אכן נאמרו, הוא חד-משמעי.

אבשלום וילן: אמרתי למר פיני גרשון אתמול, ואמרתי גם פה בתחילת הישיבה, שהוועדה הזאת איננה בית-דין שדה.

אבשלום וילן: תפקיד הוועדה הזאת לנסות להילחם בתופעת הגזענות והאלימות בספורט ולהסיק מסקנות.

אבשלום וילן: אם בא אדם שהחליק ואומר שהוא החליק, שזאת לא עמדתו, שהוא חושב כך וכך וכך, אני חושב שמבחינתנו "מודה ועוזב - ירוחם".

אבשלום וילן: אנחנו לא קובעים מי יהיה מאמן כדורסל ומי לא.

אבשלום וילן: אנחנו רוצים דבר אחד, לנסות להגיע לספורט יותר נקי, הרבה יותר הוגן והרבה יותר כייפי.

אבשלום וילן: אם אדם אומר: טעיתי, מודה בטעות וחוזר בו - אני יודע שגם במקומותינו התקשורת מחפשת מאוד את הדם, אבל לפי דעתי זה בהחלט סוג של ביטוי שאני מאוד מעריך.

אבשלום וילן: אני לא מכיר הרבה פוליטיקאים שמוכנים להודות בטעותם, להתנצל וללכת קדימה.

אבשלום וילן: אם תביאי לי חמישה כאלה, אנחנו נהיה בעולם שכולו טוב.

ציון נאנוס: חבר הכנסת לשעבר אורי אור התנצל וזה לא עזר לו.

פיני גרשון: אתה מציע שגם לי זה לא יעזור ושלא יקחו אותי לאמן כדורסל בחזרה.

עתונאית מ-Y-NET: אולי תוכל לתת לנו הסבר האם יש הבדל בין מוקה לכושי?

עתונאית מ-Y-NET: הדברים נאמרו.

אריה שומר: אני חושב שאתם הבעתם את מה שאתם חושבים בשאלה שלכם.

אריה שומר: אני הרי לא מעמיד את עצמי במקומם של חברי הכנסת אלא כמנכ"ל משרד המדע, התרבות והספורט.

אריה שומר: אני חושב שנאמרו פה דברים כהווייתם.

אריה שומר: מר פיני גרשון לא תיאם איתי או עם מישהו אחר את תשובותיו.

אריה שומר: הוא אמר את זה מכל הלב.

אריה שומר: מי שמכיר אותו יודע את הדברים האלה לא מהיום.

אריה שומר: 25-30 שנה אומרים את הדברים האלה חד וחלק.

אריה שומר: זאת ועדה שבראשה עומד חבר הכנסת וילן.

אריה שומר: אנחנו בודקים את כל נושא האלימות בספורט.

אריה שומר: בשאלה שלך, או בתשובה שלנו, אין מחיקה.

אריה שומר: נאמרו פה דברים ברורים.

אריה שומר: דרך אגב, "מודה ועוזב - ירוחם" זאת תשובה אמיתית למה שנאמר.

אריה שומר: מודה - עוזב - ירוחם.

אריה שומר: נקודה.

אריה שומר: את לא יכולה לחלוק על הדבר הזה.

אריה שומר: זה משפט אמיתי.

אריה שומר: תסתכלי על החיוב של המשפט הזה ולא על השלילה שבו.

אריה שומר: לא נצא מפה עם מרוויח או עם מפסיד.

אריה שומר: נאמר פה משהו על-ידי מישהו שהוא מאמן כדורסל שהגיע להישגים במדינת ישראל.

אריה שומר: הוא אמר איזה דבר.

אריה שומר: אמרתי כאן למישהו קודם שיפסיקו להגיד את המלים "כהקשרם" או "לא כהקשרם".

אריה שומר: כבר ראיתי בדמיוני את הנושא הזה של הקלטת או לא קלטת, אינני יודע.

אריה שומר: מר פיני גרשון עצמו אמר שזה היה לפני 10 חודשים.

אריה שומר: למה זה לא יצא חודש אחרי ההרצאה?

אריה שומר: למה זה קרה עכשיו?

אריה שומר: תחשבו גם על זה.

אריה שומר: קורה למישהו שמצליח שהוא גם מועד ויש לו בעיה בעניין הזה.

אריה שומר: אני חושב שהנושא הזה הועלה על-ידי יושב-ראש הוועדה בצורה המכובדת ביותר.

אריה שומר: מודה ועוזב - ירוחם.

אריה שומר: מטעויות לומדים גם לקחים.

אבשלום וילן: תודה רבה לכולם.

אבשלום וילן: הישיבה נעולה.